Mahkamah: S.M Faisal, Emilia bincang selesai kes pukul cara baik
Oleh NUZULSHAM SHAMSUDDIN

24 Mac 2023, 1:30 pm
KUALA LUMPUR – Perbicaraan kes ahli perniagaan Datuk S.M Faisal S.M Nasimuddin yang didakwa mencederakan bekas isterinya Emilia Hanafi memasuki episod baharu apabila kes itu akan diselesaikan di Mahkamah Majistret di sini.
Dalam prosiding hari ini, peguam pemerhati Nazri Yahya yang mewakili pihak pengadu iaitu Emilia memaklumkan, ini kerana pihak-pihak berhasrat secara serius untuk menyelesaikan kes.
“Sepatutnya Emilia memberi keterangannya hari ini. Namun, saya ingin memaklumkan pihak-pihak (Emilia dan S.M Faisal) berhasrat untuk berunding secara serius untuk menyelesaikan kes.
“Perkara itu sudah dimaklumkan kepada peguam S.M Faisal, oleh demikian kami mohon supaya dapat diizinkan bahawa mahkamah boleh melapangkan kes hari ini. Kami ada tarikh untuk memberi makluman mengenai status rundingan iaitu sebelum atau pada 30 Mac,” katanya.
Mendengar perkara itu, peguam bela S.M Faisal, Datuk Akberdin Abdul Kader, kemudian mengesahkan perkara yang dimaklumkan peguam pemerhati itu bahawa terdapat inisiatif kedua-dua pihak untuk menyelesaikan kes.
”Pagi ini Nazri (peguam pemerhati) memberitahu perkara sama. Saya sudah beritahu peguam itu kita akan lakukan yang terbaik untuk selesaikan (kes) mengikut cadangan tertakluk terma anak guam.

“Saya mohon mahkamah rekodkan jika tiada penyelesaian dan tidak mahu membuang masa kita teruskan bicara pada 30 Mac. Saya tiada bantahan terhadap permohonan untuk melapangkan kes hari ini,” katanya.
Emilia ketika hadir di Mahkamah Majistret Kuala Lumpur, hari ini. – Foto oleh AMIR KHALID / KOSMO!
Selepas mendengar makluman kedua-dua belah pihak, Majistret Nadia Othman kemudian menetapkan 30 Mac ini bagi pihak-pihak memaklumkan status rundingan penyelesaian kes berkenaan.
Sementara itu, Akberdin ketika ditemui selepas prosiding kes berkata, rundingan penyelesaian kes itu termasuk tuntutan harta sepencarian dan mutaah pasangan itu di Mahkamah Syariah.
“Kalau ada penyelesaian, kita selesai semua kes termasuk di Mahkamah Syariah. Ia bergantung kepada terma dan persetujuan kedua-dua pihak. Kita sentiasa terbuka untuk berbincang kerana kes ini sudah berjalan terlalu lama, kita mahu tamatkannya,” kata peguam itu.
Pada Februari lalu, Emilia dalam keterangannya memberitahu sejak menjadi ibu tunggal, dia terpaksa banyak membuat kerja-kerja sambilan antaranya menjual makanan bagi menampung kehidupan.
Antara makanan yang dijual dari rumah ialah roti jala kuah kari, pulut kuning, rendang daging dan kerepek bayam.
Mengikut pertuduhan, S.M Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields, antara pukul 12.30 tengah hari hingga 4.30 petang, pada 22 November 2015.
Pertuduhan didakwa mengikut Seksyen 323 Kanun Keseksaan dan boleh dihukum di bawah Seksyen 326A kanun sama, yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan. – KOSMO! ONLINE


[VIDEO] Harap Puteri Sarah terima poligami, bincang giliran hari – Syamsul
Oleh HANISAH SELAMAT

24 Mac 2023, 1:57 pm
KUALA LUMPUR – “Sekiranya tidak dapat terima poligami ini, saya tetap mahu bersemuka dengan Sarah dan berbincang giliran hari.”
Demikian luahan pengarah sensasi, Syamsul Yusof yang mengakui terkilan tidak dapat bertemu empat mata dengan isterinya, Puteri Sarah Liyana Kamaruddin ketika sesi Jawatankuasa Pendamai (JKP) yang berlangsung di Jabatan Agama Islam Wilayah Persekutuan (Jawi), pagi tadi.
Syamsul yang diwakili sepupunya, Muhammad Nazri bagaimanapun menghormati proses dijalankan selepas sesi berkenaan dibuat secara berasingan yang menyukarkan dirinya mencari titik perdamaian.
“Melalui proses JKP pagi ini saya harap dapat berjumpa Sarah, tapi malangnya proses itu dijalankan secara berasingan. Saya akur dan mengharapkan masalah rumah tangga kami dapat diselesaikan dengan baik.
“Saya juga mahu Sarah menerima poligami ini. Saya mahu berbincang mengenai giliran (bersama isteri-isteri), dalam seminggu berapa hari berjumpa.
“Sebenarnya saya kecewa namun hanya ikut proses mahkamah dan cuma mampu buat yang terbaik,” katanya ketika ditemui selepas proses JKP berakhir yang dianggarkan berlangsung hampir dua jam.

Akui bapa kepada dua cahaya mata itu, perceraian bukan jalan mudah atau menjadi penyelesaian kepada masalah, sebaliknya banyak faktor lain yang perlu difikirkan.
“Orang selalu cakap kenapa saya enggan menceraikan dia. Pertama sekali, kami adalah pasangan suami isteri dan lebih tahu urusan rumah tangga dan hal ‘dalam kain’.
“Hakikatnya ramai orang yang mengalami masalah besar selepas bercerai seperti tuntutan hak penjagaan anak, nafkah dan macam-macam lagi.
“Jadi sebab itulah saya nak sangat bertemu Sarah supaya kami dapat berbincang bersama-sama bagi menyelesaikan hal ini dengan baik dan harmoni. Saya bukan mahu menyerang isteri saya itu. Cuma nak jumpa sahaja,” katanya.
Pada masa sama, pengarah filem Mat Kilau: Kebangkitan Pahlawan itu memaklumkan dia sedia mempertimbangkan permintaan Sarah untuk dilepaskan sekiranya isteri pertamanya itu mahu berjumpa.
“Bukan saya tak cuba jumpa atau hubungi bagi tujuan memujuk sebelum ini. Tapi dia menolak.
“Soal sedia atau tak, saya tak tahu (pasal cerai), mungkin (boleh dipertimbangkan). Ayuh bersemuka,” ulasnya mengenai permohonan Sarah.
Proses yang berlangsung di Jawi membabitkan pasangan tersebut diadakan bersama wakil masing-masing seperti diarahkan Hakim Syarie Akmaluddin Ilyas pada 7 Mac lalu.
Sarah yang ditemui usai proses perdamaian pagi tadi bagaimanapun memaklumkan, tiada apa yang perlu dirunding atau dibincangkan memandangkan hatinya telah tertutup untuk berdamai dengan Syamsul.
Terdahulu Syamsul, 39, enggan menceraikan isterinya, Puteri Sarah ketika prosiding sebutan kes permohonan cerai dikemukakan aktres tersebut di Mahkamah Rendah Syariah, baru-baru ini.
Sebelum itu pada 6 Januari lalu, anak kepada Datuk Yusof Haslam itu menamatkan teka-teki hubungannya dengan Ira Kazar apabila mengakui sudah menikahi wanita itu di Thailand. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Inflasi Malaysia kekal 3.7 peratus pada Februari 2023
Oleh MOHD RIDZAUDDIN ROSLAN

24 Mac 2023, 1:40 pm
PUTRAJAYA – Indeks Harga Pengguna Februari 2023 kekal pada 3.7 peratus dengan mata indeks mencatatkan sebanyak 129.8 berbanding 125.2 pada bulan yang sama tahun sebelumnya.
Ketua Perangkawan Malaysia, Datuk Seri Mohd. Uzir Mahidin berkata, kenaikan inflasi di Malaysia pada Februari 2023 kekal didorong oleh sektor restoran dan hotel iaitu sebanyak 7.4 peratus selain makanan dan minum bukan alkohol pada kadar 7 peratus.
“Bagaimanapun, peningkatan lebih perlahan direkodkan bagi kumpulan pengangkutan iaitu 3.7 peratus berbanding Januari 2023 (empat peratus), sedikit sebanyak telah mengimbangi inflasi daripada terus meningkat.
“Selain itu, kenaikan inflasi di Malaysia turut didorong oleh kenaikan hiasan, perkakasan dan penyelenggaran isi rumah (3.4 peratus) selaon barangan dan perkhidmatan (2.5 peratus) serta kesihatan (1.8 peratus),” katanya dalam satu kenyataan di sini tadi.
Pada masa sama, katanya, sektor lain seperti perumahan, air, elektrik, gas dan bahan api lain selain perkhidmatan rekreasi dan kebudayaan masing-masing turut merekodkan peningkatan sebanyak 1.7 peratus.
“Selain itu, sektor pendidikan meningkat 1.6 peratus manakala minuman alkohol dan tembakau serta pakaian dan kasut masing-masing meningkat sebanyak 0.8 peratus dan 0.4 peratus berbanding Februari 2022,” katanya. – KOSMO! ONLINE


Prestasi gerakan koperasi P. Pinang catat perolehan positif
Oleh SAFINA RAMLI

24 Mac 2023, 2:12 pm
GEORGE TOWN – Prestasi gerakan koperasi di negeri ini berada di tahap memberangsangkan dengan jumlah perolehan pendapatan koperasi Pulau Pinang tahun 2022 mencapai RM283 juta berbanding RM261 juta pada tahun sebelumnya.
Timbalan Ketua Menteri, Datuk Ir. Ahmad Zakiyuddin Abd. Rahman berkata, mengikut data terkini terdapat 795 buah koperasi di negeri ini dengan keanggotaan yang dicatatkan melebihi 191,000 daripada 1.7 juta penduduk secara keseluruhannya.
“Ia menunjukkan peningkatan yang ketara terhadap kesedaran berkoperasi dalam kalangan masyarakat di negeri ini kerana koperasi adalah satu pendekatan yang efektif bagi merangsang pembangunan keusahawan masyarakat.
“Tambahan pula unjuran yang dibuat Suruhanjaya Koperasi Malaysia Pulau Pinang terhadap prestasi gerakan koperasi negeri ini sangat memberangsangkan, di mana sejumlah RM283 juta perolehan pendapatan dicatatkan koperasi Pulau Pinang pada 2022 berbanding RM261 juta pada tahun sebelumnya,” katanya dalam sidang akhbar di Komtar, di sini hari ini.
Menurut beliau, sebagai langkah transformasi memperkasa koperasi sebagai pemangkin kepada pertumbuhan sosio-ekonomi yang seimbang, inklusif, progresif dan mampan, kerajaan negeri juga telah meluluskan Bantuan Penang 2030 Coop Grand berjumlah RM450,000 bagi tujuan merancakkan lagi ekonomi melalui gerakan koperasi.
Katanya, bantuan Penang 2030 Coop Grant ini telah dilancarkan pada Februari 2021 berjumlah RM300,000 dan pada tahun 2022 jumlah yang sama diberikan.

“Sebanyak 74 buah koperasi telah menerima manfaat hasil daripada inisiatif Bantuan Penang 2030 Coop Grant ini.
“Pada tahun ini, kerajaan negeri telah meningkatkan jumlah geran ini kepada RM450,000 berdasarkan penglibatan aktif koperasi dalam membantu komuniti serta rekod prestasi cemerlang yang ditunjukkan oleh koperasi yang telah menerima manfaat sebelum ini,” jelasnya. – KOSMO! ONLINE


Kereta ‘terperangkap’, peniaga mengeluh tapak bazar jadi sempit
Oleh KOSMO!

24 Mac 2023, 1:47 pm
PETALING JAYA – Ramai pemilik kereta ‘terkandas’ ekoran khemah bazar Ramadan di Puchong Prima telah menghalang kenderaan keluar daripada parkir lot.
Menerusi ciapan oleh @isusemasaviral, kelihatan sekitar 10 buah kereta tidak dapat keluar kerana peniaga sudah mula berniaga.
Keadaan laluan bazar itu juga semakin sempit kerana khemah perlu ‘dipacak’ di hadapan kereta-kereta berkenaan.
Bagaimanapun, setelah Kosmo! membuat tinjauan di ruangan komen, ramai menyalahkan pemilik-pemilik kenderaan yang sebenarnya ‘mengganggu’ peniaga bazar.
Ujar mereka, terdapat kain rentang telah pun diletakkan bagi mengingatkan supaya kenderaan dialihkan pada pukul 3 petang.
“Sudah ada ‘banner’ beritahu untuk kosongkan kereta pada pukul 3 petang. Kebanyakan yang letak kenderaan adalah mereka yang bekerja naik Transit Aliran Ringan (LRT). Macam mustahil untuk kosongkan tapak sebelum waktu itu,” ciap Mira.

“Sama ada pihak berkuasa tempatan (PBT) pindahkan bazar ke tempat lain atau kosongkan kawasan tapak untuk sebulan terus. PBT kena cari penyelesaian yang tidak melibatkan kemudaratan,” komen Mazwan.
“Tidak boleh buat apa sebab kebanyakan yang letak kereta mereka yang pergi kerja naik LRT. Nak atau tidak kena tutup kawasan parkir dari pagi. Kesian peniaga dan pemilik kereta,” ciap Azhar pula.
Sehingga kini ciapan tersebut telah mendapat 3,283 perkongsian dan 6,502 tanda suka. – KOSMO! ONLINE


Bot nelayan kelas C gagal seludup 8,000 liter diesel
Oleh SYED AZLAN SAYED HIZAR

24 Mac 2023, 1:15 pm
KUALA PERLIS – Cubaan seorang tekong dan tiga awak-awak untuk menyeludup 8,000 liter diesel menggunakan bot nelayan kelas C ke Thailand gagal apabila mereka ditahan Agensi Penguatkuasaan Maritim Malaysia (APMM) di perairan ini pada semalam.
Tekong serta seorang awak-awak tempatan dan dua warga Thailand itu ditahan di kedudukan 2.3 batu nautika dari barat muara Kuala Perlis kira-kira pukul 5.30 petang.
Pengarah Zon Maritim Kuala Perlis, Komander Maritim Mohd. Hashim Mat Zain berkata, penahanan dibuat berdasarkan hasil maklumat risikan dan intipan dilakukan Unit Risik Zon Maritim Kuala Perlis sejak beberapa minggu lalu.
Katanya, bot tersebut ditahan bot ronda APMM yang ketika itu dalam operasi rutin Op Aman.
“Ketika pemeriksaan dilakukan, bot berkenaan dikendalikan seorang tekong dan tiga awak-awak berusia antara 39 hingga 46 tahun.
“Hasil pemeriksaan lanjut mendapati bot itu telah diubah suai dengan menambah ruang tangki mengandungi minyak yang dipercayai cuba diseludup ke negara jiran,” katanya dalam kenyataan di sini hari ini.

Beliau berkata, diesel yang dirampas dianggarkan bernilai RM16,000 sementara nilai keseluruhan rampasan termasuk sebuah bot, enjin, dan diesel adalah RM216,000. – KOSMO! ONLINE


Dugaan rumah musnah malam pertama Ramadan
Oleh DIYANATUL ATIQAH ZAKARYA

24 Mac 2023, 2:27 pm
MELAKA – Seorang ibu tunggal dan dua anak lelakinya hilang tempat berteduh dalam sekelip mata selepas kediaman mereka hangus dalam kebakaran di Taman Merdeka Jaya di sini, malam tadi.
Dalam kejadian kira-kira pukul 11.30 malam itu, anak sulung mangsa, Airish Zaquwan Affizi, 15, yang berada di dalam kediaman berjaya menyelamatkan diri dan tidak mengalami sebarang kecederaan.
Menurut Nor Hafizah Nor Azli, 40, ketika kejadian dia bersama anak bongsunya, Azrief Zaffuwan, 12, sedang membantu berniaga keropok lekor di bazar Aidilfitri MITC di Ayer Keroh sebelum dihubungi Airish.
“Dalam pukul 11 lebih macam itu, saya ada rasa tak sedap hati dan menghubungi Airish, tapi tidak berjawab.
“Tidak lama kemudian, Airish menelefon semula saya sambil menangis meminta maaf berkali-kali sambil memberitahu rumah kami hangus terbakar,” katanya ketika ditemui di Taman Merdeka Jaya, di sini, hari ini.
Mengulas lanjut, dia yang seakan-akan tidak percaya dengan berita tersebut kemudian meminta anaknya membuat panggilan video untuk melihat sendiri keadaan rumah mereka.

“Saya terduduk bila tengok api marak di dalam rumah, namun syukur Aiirish sempat menyelamatkan diri.
“Habis semua terbakar, paling saya sedih tengok adalah baju sekolah anak-anak dan buku mereka, kini kami hanya tinggal sehelai sepinggang,” ujarnya sayu.
Tambahnya, dia bagaimanapun reda dengan ujian yang menimpa pada hari pertama Ramadan itu dan merancang untuk duduk menumpang di rumah abangnya yang berdekatan.
Dalam pada itu Airish ketika ditemui memberitahu, kejadian berlaku ketika dia sedang tidur di ruang tamu dan terjaga selepas terhidu asap tebal.
“Saya nampak api marak di dalam bilik tidur dan semakin menjulang tinggi ke atap, saya terus keluar meminta bantuan jiran untuk menghubungi bomba kerana telefon bimbit hampir kehabisan bateri,” katanya.
Sementara itu, Pengerusi Sukarelawan Melaka, Ashwad Abd. Rahim turut melawat keluarga tersebut bagi menghulurkan bantuan awal dan membantu menyediakan kediaman sementara. – KOSMO! ONLINE


2,200 tan sampah sehari dibawa ke Pulau Burung
Oleh ISWAN SHAFIQ ISA

24 Mac 2023, 1:54 pm
SEBERANG PERAI – Penduduk Seberang Perai khususnya dinasihatkan supaya tidak mengamalkan pembaziran makanan sepanjang bulan Ramadan ini sebagai usaha mengurangkan penghasilan sampah.
Datuk Bandar Majlis Bandaraya Seberang Perai (MBSP), Datuk Azhar Arshad berkata, hal ini kerana, jumlah sampah yang dikutip di Seberang Perai dan dibawa ke pusat pelupusan sampah di Pulau Burung kini mencecah 251,101.64 tan atau bersamaan 48 peratus daripada jumlah sampah yang dilupuskan di situ.
“Secara ringkasnya, kita di Seberang Perai menghantar sehingga 2,200 tan sampah sehari ke Pulau Burung ketika ini.
“Jadi, bayangkan sekiranya kita hanya menghasilkan sampah setakat yang kita guna sahaja (berdasarkan keperluan). Mungkin tidak sebanyak itu.
“Untuk pengetahuan juga, MBSP kini membelanjakan sehingga RM20 juta setahun untuk pengurusan sampah dan jumlah ini adalah sangat tinggi,” katanya pada majlis pelancaran Vlog Zero Waste @Bazar Ramadan peringkat negeri anjuran Persatuan Pendidik Lestari Hijau Pulau Pinang (GREW) di bazar Ramadan Seberang Jaya di sini.
Difahamkan, menerusi program tersebut, GREW berharap dapat menyemai kesedaran dalam kalangan orang ramai berhubung penggunaan beg plastik secara berlebihan selain mengelak pembaziran makanan berterusan hingga menjurus kepada peningkatan jumlah penghasilan sampah pada setiap hari.

Dalam pada itu, Boon Poh memberitahu, pihaknya berhasrat untuk memperluas penggunaan alat penapis sisa makanan di semua pasar awam sebelum penguatkuasaan sepenuhnya di peringkat pihak berkuasa tempatan (PBT) dilaksanakan dalam usaha mengurangkan penghasilan sampah.
“Memang ada cadangan untuk meletakkan alat penapis (sisa makanan) itu dan saya sedang berbincang dengan syarikat yang bertanggungjawab agar mereka dapat menghantar kertas cadangan dengan segera,” tambahnya. – KOSMO! ONLINE


Berbuka puasa jika kandungan tidak aktif dan rasa kontraksi
Oleh NURUL IRDINA SUMALI

24 Mac 2023, 2:20 pm
PETALING JAYA – Wanita hamil perlu berbuka puasa, apabila bayi dalam kandungan kurang bergerak atau mula berasa kontraksi yang sakit secara terus-menerus.
Menurut Pakar Sakit Puan dan Perbidanan, Dr. Muhammad Izzat berkata, walaupun ibu berasa sihat, penting untuk (mereka) sentiasa peka dengan perubahan kandungan masing-masing bagi mengelakkan perkara tidak diingini berlaku.
“Berbuka puasa segera kemudian pantau pergerakan bayi dalam kandungan, kalau masih kurang dan sakit kontraksi yang berterusan, terus jumpa doktor,” kata Dr. Izzat.
Tambah beliau, wanita hamil yang tinggi kandungan gula dalam darah atau tidak terkawal juga digalakkan untuk berbuka puasa.
Hal ini sama juga kepada ibu yang sedang menyusukan anak dan demam.
Menjengah ke ruangan komen, rata-rata bersetuju dengan apa yang dikongsikan oleh Dr. Izzat.

“Saya tak puasa sebab risau keselamatan bayi, saya makan lambat pun rasa macam nak mati,” komen Shaa.
“Tahun lepas langsung tak boleh berpuasa. Tak makan je ‘baby’ tak aktif. Maka tak puasalah sebulan,” menurut Keyy.
Segala keberkatan Ramadan tidak bermakna jika si ibu tetap degil meneruskan berpuasa sekiranya membawa kemudaratan kepada diri dan bayi dalam kandungan. Jangan paksa diri, islam itu mudah, nasihat Dr. Izzat. – KOSMO! ONLINE


Penduduk Kampung Telok Gong mohon naik taraf jalan, elak kemalangan
Oleh ISKANDAR SHAH MOHAMED

24 Mac 2023, 12:25 pm
KLANG – Lebih 20,000 penduduk Kampung Telok Gong di sini, meminta pihak berwajib menaik taraf jalan utama di kawasan itu yang didakwa sudah meragut 20 nyawa terutama penunggang motosikal sejak lima tahun lalu.
Keresahan itu susulan jumlah kenderaan berat semakin banyak menggunakan laluan yang turut mengorbankan Nurul Jannatun Assyifa Muhammad Jamathir, 9, kelmarin.
Pengerusi Majlis Pengurusan Komuniti Kampung (MPKK) Telok Gong, Rosli Ismail, 58, berkata, keadaan jalan sepanjang tujuh kilometer itu masih sama sejak sekian lama sedangkan jumlah kenderaan berat kian meningkat.
Katanya, kemalangan merupakan isu utama yang perlu segera diselesaikan kerana sudah meragut banyak nyawa penduduk.
Rosli (dua kanan) menyerahkan memorandum bantahan kepada Azmizam di Kampung Telok Gong, Klang, hari ini.
“Selain menaik taraf jalan sedia ada, kami memohon bonggol dan pemutus kelajuan dibina bagi mengelak pengguna memandu laju terutama kenderaan berat.
“Masa operasi kenderaan berat menggunakan laluan itu juga perlu dihadkan terutama ketika waktu puncak,” katanya ketika ditemui selepas menyertai bantahan aman di kampung itu, hari ini.

Terdahulu, beliau bersama 100 penduduk menyerahkan memorandum bantahan kepada Ahli Dewan Undangan Negeri (ADUN) Pelabuhan Klang, Azmizam Zaman Huri berdekatan lokasi kemalangan menimpa Nurul Jannatun Assyifa. – KOSMO! ONLINE


Euro 2024: Perancis kembali guna empat pemain bek
Oleh KOSMO

24 Mac 2023, 11:30 am
PARIS – Ketua Jurulatih Perancis, Didier Deschamps mengesahkan beliau akan mengekalkan pendekatan menggunakan empat pemain pertahanan pada aksi Kumpulan B kelayakan Euro 2024 menentang Belanda di Stade De France, awal pagi esok.
Sebelum ini, Deschamps menerapkan corak tiga pemain pertahanan dengan mempertaruhkan Raphael Varane, Presnel Kimpembe dan Benjamin Pavard, namun percubaan itu seakan tidak membuahkan hasil apabila Les Blues bolos lebih banyak gol.
“Bermain dengan tiga pertahanan tidak lagi menjadi pilihan. Sasaran utama adalah untuk memberi ancaman kepada lawan dan kekalkan kualiti pada barisan pertahanan,” katanya.
Namun, selepas persaraan Varane daripada pentas antarabangsa, Dayot Upamecano dan Ibrahima Konate bakal menjadi taruhan untuk digandingkan di posisi pertahanan tengah.
“Untuk kali ini, sistem empat pertahanan adalah pilihan yang bagus. Saya tidak mahu membuat perubahan terlalu banyak kerana ketika di Piala Dunia, kami sudah pun memiliki keseimbangan lebih baik,” jelasnya.
Selain Belanda, turut berada dalam Kumpulan B kali ini adalah Greece, Ireland dan Gibraltar.

Awal pagi Selasa nanti, Les Blues akan berkunjung ke Dublin untuk perhitungan kedua menentang Ireland. – AGENSI


Proses perdamaian gagal, Puteri Sarah nekad cerai
Oleh HANISAH SELAMAT

24 Mac 2023, 12:42 pm
KUALA LUMPUR – Sesi perdamaian membabitkan Jawatankuasa Pendamai (JKP) antara Puteri Sarah Liyana dengan suaminya, Syamsul Yusof yang berlangsung di Jabatan Agama Islam Wilayah Persekutuan (Jawi), di sini, hari ini gagal menemui jalan penyelesaian.
Aktres itu berkata, tiada perkara yang perlu dirunding atau dibincangkan lagi memandangkan hatinya telah tertutup untuk berdamai selepas nekad mahu bercerai.
“Saya masih kekal dengan keputusan untuk bercerai dan enggan berdamai. Cukup-cukuplah, saya sudah penat,” katanya kepada Kosmo! Online.
Pelakon berusia 38 tahun itu berkata demikian mengulas proses JKP yang berlangsung antara wakilnya dan pihak Syamsul seperti diarahkan Hakim Syarie, Akmalludin Ilyas pada 7 Mac lalu.
“Saya memang tak mahu bersemuka dengannya dan meminta kami bertemu dengan JKP secara berasingan. Saya minta dilepaskan.
“Apa yang disebutkan tadi di hadapan ustazah akan dibawa kepada sebutan kedua di Mahkamah Rendah Syariah Kuala Lumpur pada April depan.

“Kalau dia (Syamsul) tak nak juga (lafazkan cerai), saya akan gunakan hakam,” katanya ketika ditemui di perkarangan Jawi usai proses yang berlangsung lebih sejam itu.
Dalam proses itu, Puteri Sarah ditemani adiknya, Puteri Sofea, manakala Syamsul pula membawa sepupunya.
Pada 7 Mac lalu, pasangan tersebut diperintahkan Hakim Syarie Akmaluddin Ilyas supaya melantik wakil Jawatankuasa Pendamai (JKP) dalam kes permohonan perceraian mereka.
Sebelum ini, Puteri Sarah selaku plaintif memfailkan permohonan cerai di kaunter pendaftaran Mahkamah Syariah Kuala Lumpur mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984.
Berdasarkan dokumen yang diperoleh antara alasan dikemukakan untuk bercerai ialah sudah tiada persefahaman dan telah berlaku shiqaq (perbalahan berpanjangan) serta tidak lagi dapat hidup bersama sebagai suami isteri menurut hukum syarak.
Syamsul pula sebelum ini memaklumkan enggan menceraikan isteri pertamanya kerana yakin rumah tangga mereka boleh diselamatkan, selain masih menyimpan perasaan sayang terhadap Sarah. – KOSMO! ONLINE


25 tahun kembara Saujana, Zepp KL bergema ayat suci al-Quran
Oleh HANISAH SELAMAT

24 Mac 2023, 11:00 am
SUASANA Zepp Kuala Lumpur berbeza tatkala kumpulan Saujana mengambil alih panggung gah itu dengan nuansa nasyid kontemporari. Bukan sekadar lagu nasyid, bahkan pentas yang lazim dengan irama pop turut bergema dengan bacaan ayat suci al-Quran.
Andai sebelum ini gelanggang tersebut didominasi penyanyi rock, pop, R&B dan tidak ketinggalan penghibur luar negara, kali ini nasyid kontemporari pula menguakkan sayap di situ.
Konsert Saujana 25 Tahun juga bukti dendangan tujuh anggota kumpulan yang bersatu atas pentas mega sebagai penanda genre nasyid tetap punya pendengar tegar daripada pelbagai lapisan usia.
Luangan azan menjadi pembuka kepada persembahan Suffian Amrin, Azalinor Abdul Rahman dan Ahmad Zuhaidi Abd. Aziz; manakala empat ahli asal yang lain ialah Dr. Khairul Idzwan, Dr. Faizul Hizal Ghazali, Mohd. Hakimi Harun dan Wan Najran Wan Noh.
Menyingkap pengembaraan lebih dua dekad penubuhan Saujana dengan akhirnya hanya tiga ahli yang tinggal, penyatuan kali ini cukup bersejarah bukan hanya kepada mereka, bahkan peminat.
Lebih istimewa konsert berdurasi lebih dua jam tersebut turut diiringi Orkestra Tradisional Malaysia dan penyanyi latar kumpulan Andika yang semakin menyuntik emosi melankolik.

SAUJANA menyampaikan hampir 30 dendangan lagu popular malar segar yang mengundang nostalgia peminat.
Dalam banyak lagu dendangan Saujana, yang paling menonjol adalah lagu Sepohon Kayu yang dijadikan lagu penutup tirai persembahan.
Turut mengisi repertoire konsert termasuklah Suci Sekeping Hati, Rahmat Kasih Mu, Jendela Hati, Bulan Bintang, Sendiri, Saujana, Patah Hati, Penerang Hati dan Keluarga Bahagia.
Duduk dibangku tidak mengehadkan penghayatan penonton menikmati setiap seleksi malar segar yang sarat mesej kemanusiaan dan kasih sayang sesama insan.
Malah selain menyampaikan lagu popular mereka, Saujana turut mengundang rakan seperjuangan termasuk kumpulan NowSeeHeart menerusi lagu Damai Yang Hilang.
Sewaktu lagu berkenaan didendangkan turut dipaparkan video memperlihatkan sukarelawan Islamic Relief Malaysia melakukan kerja kebajikan di luar negara.
Sebagai jurucakap Saujana, Suffian memaklumkan setiap RM15 hasil daripada jualan tiket konsert akan disumbangkan kepada pertubuhan tersebut.
Selain NowSeeHeart, Saujana yang mengambil masa selama dua bulan untuk persiapan konsert tersebut turut mengundang vokalis nasyid ikonik, Nazrey Johani untuk berduet menerusi lagu Antara Dua Cinta.
SAUJANA turut mengundang vokalis nasyid popular, Nazrey Johani dan kumpulan NowSeeHeart menyerikan pentas Zepp KL pada konsert tempoh hari.
Nazrey yang juga bekas anggota kumpulan Raihan itu turut mendendangkan lagu yang sinonim dengan penampilannya sebagai penyanyi nasyid iaitu lagu Iman Mutiara dan Sesungguhnya.
Satu kelainan yang ditonjolkan pada konsert Saujana adalah setiap kali ada pertukaran keluar masuk artis, penonton akan disajikan dengan tayangan video yang memaparkan bacaan penting dalam solat.
Tidak ketinggalan mereka turut menyelitkan segmen motivasi yang menonjolkan Dr. Khairul Idzwan Baharin atau mesra dengan panggilan Dr. Idzu ketika mendendangkan lagu Ku Serah.
Berani bereksperimentasi, Dr. Idzu mengenakan persalinan yang diibaratkan segelintir penonton seperti penyanyi Aina Abdul.
Pada segmen tersebut, penyanyi yang mengambil keputusan bergerak solo itu mendedikasikan dendangan ciptaan bersama Yuka Kharisma kepada arwah ibu bapanya.
Penghargaan juga dizahirkan buat karyawan yang turut berjasa kepada kumpulan berkenaan termasuk Allahyarham Loloq dan Allahyarham Mujahid Abd. Wahab.


Dugaan 1 Ramadan, khemah rosak akibat hujat lebat
Oleh NOR SHAFAWATI YUP

24 Mac 2023, 1:08 pm
SEREMBAN – Dugaan 1 Ramadan bagi peniaga dan penganjur di bazar Ramadan di Nilai di sini apabila lebih 50 buah khemah rosak akibat hujan lebat serta angin kuat petang semalam.
Seorang penganjur bazar Ramadan, Syed Alwi Syed Jaafar, 42, berkata, dia terpaksa menanggung kerugian kira-kira RM4,000 apabila 17 khemah miliknya rosak dan menganggap itu sebagai dugaan kecil dalam meniaga.
“Jika tahun lalu peniaga diuji seminggu sebelum Aidilfitri, tetapi kali ini pada hari pertama Ramadan.
“Saya terpaksa menahan kaki khemah kerana angin terlalu kuat dan agak menakutkan,” katanya di sini semalam.
Keadaan khemah bazar Ramadan di Nilai sewaktu hujan lebat, semalam.
Syed Alwi berkata, kejadian berlaku kira-kira pukul 4.30 petang melibatkan 17 buah khemah di bazar Ramadan berhadapan pasar raya Lotus dan 35 buah khemah lagi terletak bersebelahan McDonald’s lama Bandar Baru Nilai di sini.
Bagaimanapun, Syed Alwi berkata, dia bersyukur kerana tiada kemalangan jiwa dilaporkan walaupun ketika itu kebanyakan peniaga sudah berada di lokasi untuk bersiap sedia memulakan perniagaan.

“Syukurlah hujan lebat berserta ribut itu hanya berlaku lebih kurang setengah jam dan selepas itu  peniaga meneruskan operasi perniagaan mereka.
“Ia ujian buat kami sebagai penganjur kerana tahun ini pertama kali kami sediakan khemah, tapi daripada 72 khemah, 17 telah rosak,” katanya.
Jelas Syed Alwi, kesedihan mereka menghadapi ujian itu terubat apabila melihat kehadiran pengunjung yang agak ramai pada hari pertama Ramadan.  – KOSMO! ONLINE


Martabak ‘rentung’ bikin hilang selera buka puasa
Oleh NURUL IRDINA SUMALI

24 Mac 2023, 12:06 pm
PETALING JAYA – Hajat seorang lelaki untuk berbuka puasa dalam keadaan tenang tidak kesampaian apabila martabak yang dibeli dari sebuah premis dalam keadaan ‘rentung’ dan hitam.
Menerusi perkongsian status dan gambar dalam Facebook oleh Jebon Hisham Shahrul, lelaki itu meluahkan rasa kesalnya selepas melihat juadah yang dibeli dengan paparan beberapa keping martabak hangus.
“Kau susun elok-elok bertingkat, sedap bau, sampai rumah nak hidang habis rentung rupanya,” tulisnya.
Individu berkenaan juga menganggap apa yang berlaku itu sebagai dugaan buat dirinya pada hari pertama berpuasa semalam.
“Nak carut hilang pahala, nak pulangkan rasa tak berbaloi, kita makan sahaja lah waktu berbuka puasa nanti,” katanya.
Dalam pada itu, orang ramai turut berkongsi ‘kesedihan’ dengan pengalaman pahit yang dilalui oleh lelaki berkenaan.

“Hahahah, martabak Jepun ni,” tulis Din Bgg.
Keno Ariff pula bergurau dengan mengatakan, ‘ini kena buatan orang ni, ilmu hitam’.
Sehingga kini, perkongsian berkenaan menerima 4,100 tanda suka dan 622 perkongsian daripada orang ramai. – KOSMO! ONLINE


Euro 2024: Mitrovic sandaran robek Lithuania
Oleh KOSMO

24 Mac 2023, 12:00 pm
BELGRADE – Serbia dijangka tiada masalah untuk merekodkan kemenangan besar ke atas Lithuania menjelang aksi pertama kelayakan Euro 2024 di Stadium Red Star awal pagi esok.
Ia berdasarkan rekod antara kedua-dua pasukan yang menyaksikan The Eagles hanya tewas sekali kepada Lithuania daripada tujuh pertemuan mereka selama ini.
Pengendali Serbia, Dragan Stojkovic sekali lagi mengharapkan sentuhan tajam penyerang sensasi Fulham, Aleksandar Mitrovic untuk merobek gawang Lithuania dalam perlawanan itu.
“Mitrovic menjaringkan dua gol ketika kali terakhir bertemu Lithuania. Dia juga ketika ini berada pada tahap terbaik bersama kelabnya dan saya percaya dia boleh membantu kami sekali lagi,” katanya.
Dalam masa sama, Stojkovic tidak sabar untuk melihat persembahan pemain tengah Udinese, Lazar Samardzic selepas membuat keputusan menyarung jersi Serbia berbanding Jerman.
“Kami berjaya meyakinkannya untuk memilih Serbia selepas lama berhubung dengan pihaknya. Sekarang terpulang kepada dia untuk menunjukkan impaknya bersama kami.

“Saya telah melakukan segala-galanya, tetapi saya tidak boleh memaksa sesiapa. Saya amat gembira kerana dia akhirnya menerima tawaran ini,” jelasnya.
Selepas bertemu Lithuania, Serbia akan meneruskan aksi kelayakan kedua kempen Kumpulan G menentang Montenegro di Stadium Podgorica City pada 28 Mac ini. – AGENSI


Bantuan Khas Aidilfitri penjawat awam dibayar 17 April ini
Oleh MOHD RIDZAUDDIN ROSLAN

24 Mac 2023, 12:15 pm
PUTRAJAYA – Bantuan Khas Kewangan Aidilfitri (BKKA) 2023 akan dibayar kepada penjawat awam yang layak pada 17 April ini.
Menerusi satu surat edaran dikeluarkan Jabatan Perkhidmatan Awam (JPA) berkata, semua penjawat awam gred 56 ke bawah yang masih berkhidmat sehingga 17 April 2023 layak menerima bantuan sebanyak RM700 termasuk lantikan 87 kontrak.
Katanya, bagi pesara perkhidmatan awam pula akan menerima BKKA sebanyak RM350.
Surat edaran yang ditandatangani Ketua Pengarah Perkhidmatan Awam, Datuk Dr. Zulkapli Mohamed itu menjelaskan, BKKA tahun ini turut dipanjangkan kepada pesara kerajaan berpencen, penerima pencen terbitan, pesaran Skim Kumpulan Simpanan Pekerja, veteran berpencen dan veteran tidak berpencen.
“Bagi pesara dan veteran yang dilantik semula secara lantikan tetap, sementara dan masih berkhidmat pada 17 April 2023 layak menerima RM700,” katanya.
Dalam pembentangan Belanjawan 2023 lalu, kerajaan bersetuju memberikan Bantuan Khas Kewangan Aidilfitri itu sebagai menghargai jasa dan pengorbanan penjawat awam.

BKKA Tahun 2023 turut dibayar kepada pegawai lantikan MySTEP, guru interim, pemandu yang dilantik sendiri oleh pegawai Gred Jawatan Utama B dan ke atas serta Gred khas A dan ke atas yang layak pemandu tetapi tidak disediakan pemandu oleh jabatannya. – KOSMO! ONLINE


Peralihan Monsun, risiko ribut petir dan banjir kilat
Oleh KOSMO!

24 Mac 2023, 11:52 am
PETALING JAYA – Ribut petir, hujan lebat dan angin kencang dijangka berlaku di beberapa kawasan di Sarawak menjelang tengah hari nanti.
Jabatan Meterologi Malaysia (MetMalaysia) berkata, antara kawasan yang dijangka adalah di daerah Miri (Subis dan Miri) kerana terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Dalam pada itu, MetMalaysia turut memaklumkan ketika fasa Peralihan Monsun, rantau negara akan menerima tiupan angin lemah dari pelbagai arah.
Jelasnya, keadaan ini amat sesuai untuk berlakunya ribut petir dan hujan lebat berserta angin kencang yang menyeluruh dalam jangka masa singkat pada petang hingga awal malam.
“Keadaan cuaca ini berpotensi menyebabkan banjir kilat dan tanah runtuh. Justeru, orang ramai dinasihatkan untuk lebih berwaspada dan sentiasa peka dengan ramalan dan amaran cuaca yang dikeluarkan MetMalaysia,” jelas MetMalaysia di laman Facebooknya hari ini. – KOSMO! ONLINE


BMW XM buat debut pertama di Malaysia
Oleh AFIFI HAFIZ MOHD NOR

24 Mac 2023, 11:26 am
KUALA LUMPUR – BMW Malaysia mempertontonkan model XM buat pertama kalinya di negara ini menjelang hari pelancaranya yang dijangka pada bulan Jun ini.
Menurut Pengarah Urusan BMW Group Malaysia, Hans de Visser, model berprestasi tinggi itu pertama kali hadir bersama daya pacuan elektrik.
Katanya, XM juga menampilkan sistem pacuan BMW M Hybrid yang canggih serta digandingkan dengan sistem suspensi M untuk memberikan pengalaman pemanduan yang dinamik.
“Produksi bagi BMW XM telah bermula pada Disember tahun lalu di kilang Spartanburg milik BMW Group yang terletak di Amerika Syarikat .
“Kami benar-benar teruja untuk memperkenalkan BMW XM di Malaysia. Lantas meluaskan lagi keupayaan e-mobiliti dalam segmen kereta berprestasi tinggi di Malaysia.
“Ia merupakan pengilhaman semula ideal automotif, dan karakteristik prestasinya yang ekstrem akan menjanjikan pengalaman pemanduan yang serba mewah buat para pelanggan dan penyokong jenama ini di Malaysia,” katanya.

Tambahnya, model itu merupakan BMW M yang pertama hadir dengan sistem pacuan hibrid “plug-in” serta menggunakan enjin 4.4 liter TwinPower Turbo V8 dan transmisi automatik Steptronic Sport lapan kelajuan.
“Output keseluruhan rangkaian kuasa model ini menghasilkan kuasa maksimum 653 hp dan tork tertinggi 800Nm.
“Kadar pecutan pula dalam masa 4.3 saat. Kelajuan maksimum dihadkan pada paras 250 kilometer sejam (kmj) tetapi dengan pakej M Driver kelajuan maksimum ialah 270 kmj,” tambahnya.
Model ini bakal dijual pada harga RM1,398,800 (atas jalan tanpa insurans) dengan pakej servis dan waranti lanjutan lima tahun. – KOSMO! ONLINE


Wanita maut, SUV dinaiki terbabas sendiri
Oleh IVAN AMIRUL

25 Mac 2023, 9:49 pm
PAPAR – Ekoran kenderaan utiliti sukan (SUV) jenis Honda HR-V dinaiki dipercayai terbabas sendiri, seorang wanita maut manakala empat cedera ringan dalam kejadian di Jalan Gana Kawang petang tadi.
Dalam kejadian kira-kira pukul 5.47 petang itu, mangsa Tracy Wong, 35, disahkan meninggal dunia di tempat kejadian manakala seorang wanita warga emas, lelaki berusia 37 tahun dan dua kanak-kanak lelaki dan perempuan berusia enam dan lapan tahun cedera ringan dihantar ke Hospital Papar untuk rawatan lanjut.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, semua mangsa dihantar menggunakan ambulans dan jentera Unit Bantuan Perkhidmatan Kecemasan (EMRS) Balai Bomba dan Penyelamat (BBP) Papar.
“Kita menerima panggilan kecemasan berhubung kejadian terbabit pada pukul 5.47 petang. Seramai 12 anggota dan pegawai bersama jentera dan EMRS dari BBP Papar digerakkan ke tempat kejadian.
“Menurut laporan, kemalangan membabitkan sebuah kenderaan SUV jenis Honda HR-V terbabas sendiri. Lima mangsa terbabit dan semua mangsa berjaya dikeluarkan oleh orang awam sebelum ketibaan pasukan bomba di lokasi kejadian,” katanya dalam kenyataan media hari ini.
Menurutnya, seorang mangsa wanita disahkan meninggal dunia di tempat kejadian manakala empat mangsa hanya cedera ringan dan mayat mangsa yang meninggal dunia diserahkan kepada pihak polis untuk tindakan lanjut.

“Pasukan bomba kemudian membersihkan sisa-sisa kemalangan di atas jalan raya sebelum operasi ditamatkan pada pukul 7.19 malam tadi,” katanya. – KOSMO! ONLINE


Skuad B-22 negara tekad julang Piala Merlion
Oleh MUHAMAD ARDIE PUTRA SUHAIMI

25 Mac 2023, 8:56 pm
PETALING JAYA – Ketua jurulatih skuad bawah 22 (B-22) negara, E. Elavarasan mencabar anak-anak buahnya untuk menjadi juara saingan Piala Merlion menjelang aksi final bertemu Hong Kong di Stadium Jalan Besar, Singapura esok.
Sebagai rekod, skuad muda Harimau Malaya berjaya mengasah taring dengan mara ke pentas akhir susulan kemenangan 4-2 ke atas pasukan Kemboja pada perlawanan pertama di venue yang sama semalam.
Kata Elavarasan, masih banyak lagi perkara yang perlu diperbaiki untuk memastikan pasukan dapat memberi cabaran yang diharapkan ketika menentang Hong Kong sekali gus memberi bayangan persiapan ampuh pasukan ke Sukan SEA 2023 bulan depan.
“Menjelang aksi final, sudah tentu dua pasukan meletakkan sasaran yang sama dengan mahu melakar kemenangan dan pastilah kedudukan No. 1 menjadi buruan buat pasukan kami.
“Lebih menarik, ini adalah aksi yang unik memandangkan kita akan menentang Hong Kong B-22 manakala skuad senior Harimau Malaya turut menguji skuad utama Hong Kong dalam aksi antarabangsa (Selasa) nanti,” katanya.
Sementara itu, Elavarasan memuji ketahanan fizikal dan mental yang dipamerkan oleh anak-anak buahnya untuk tidak patah semangat meskipun bermain pada bulan Ramadan.

“Ini cabaran buat barisan pemain kerana beraksi pada bulan puasa dan saya ucapkan tahniah serta pujian wajar diberikan kepada mereka kerana mampu bertahan lebih 90 minit,” katanya. – KOSMO! ONLINE


Nenek hanyut 3 kilometer disangka mayat
Oleh KOSMO!

25 Mac 2023, 8:30 pm
BANGKOK – Seorang wanita berusia 80 tahun yang terjatuh ke dalam Sungai Nan di wilayah Pichit, utara Thailand berjaya diselamatkan setelah mangsa terapung sejauh 3 kilometer, lapor laman berita Thaiger.
Bancha Simadua, 61, sedang memancing di Sungai Nan pada pukul 4 petang (waktu tempatan) kelmarin apabila dia ternampak seorang wanita hanyut melepasinya.
Dia segera menghubungi polis dan terjun ke dalam sungai untuk menyelamatkan wanita tersebut.
Ketika menghampirinya, Bancha terkejut apabila mata wanita tua yang disangka sudah meninggal dunia itu terbuka. Dia menyedari mangsa masih hidup dan memerlukan bantuan.
Bancha menemui sebatang kayu yang menyokong badan wanita tersebut dan menghalang mangsa daripada lemas. Dia membawanya ke darat dan menunggu pasukan penyelamat tiba.
Bancha kemudian mendapat tahu bahawa wanita bernama nenek Boonchuey itu berasal dari mukim Paktang, daerah Mueang Phichit.

Nenek Boonchuey tidak mampu mengingati bagaimana dia terjatuh ke dalam sungai.
Wartawan yang mengunjunginya di rumah mendapati dia tinggal sendirian setelah kematian suami bertahun-tahun lalu. Nenek Boonchuay juga didakwa nyanyuk.
Jiran-jiran berkata, mungkin nenek Boonchuey turun ke Sungai Nan kerana ingin mengambil air untuk menyiram tanamannya.
Tanpa tindakan pantas Bancha, nenek Boonchuey mungkin akan lemas tanpa sesiapa mengetahui perkara yang berlaku kepadanya. – Agensi


Hakim wanita pakai tudung di mahkamah AS
Oleh KOSMO!

25 Mac 2023, 9:30 pm
WASHINGTON  – Seorang peguam, Nadia Kahf dilantik menjadi hakim memakai hijab pertama di Mahkamah Tinggi New Jersey, lapor media tempatan seperti dilaporkan agensi berita Anadolu Agency semalam.
Nadia yang merupakan lulusan undang-undang dan berasal Syria, mengangkat sumpah jawatan kelmarin dengan menggunakan kitab suci al-Quran, demikian menurut laman web berita tempatan, North Jersey.
Wanita itu akan berkhidmat sebagai Hakim Mahkamah selepas Gabenor New Jersey, Phil Murphy mencalonkannya setahun lalu.
Walaupun Nadia bukan wanita Islam pertama yang berkhidmat sebagai hakim negeri, beliau adalah yang pertama memakai tudung kepala di kamar mahkamah.
Sejak 2003, beliau telah menganggotai lembaga Majlis Perhubungan Amerika-Islam bahagian New Jersey iaitu sebuah pertubuhan hak-hak sivil Muslim di mana Nadia kini berkhidmat sebagai Pengerusi.
Beliau juga merupakan penasihat undang-undang kepada Wafa House iaitu sebuah agensi antikeganasan rumah tangga yang berpangkalan di bandar Clifton dan Nadia juga merupakan Pengerusi Pusat Islam Daerah Passaic. – Agensi


Anwar akhiri lawatan ke Arab Saudi, beberapa perbincangan perniagaan berjaya dicapai
Oleh KOSMO!

25 Mac 2023, 8:26 pm
PETALING JAYA – Perdana Menteri, Datuk Seri Anwar Ibrahim memaklumkan lawatan tiga harinya ke Arab Saudi telah berjaya membuahkan beberapa perbincangan terutamanya dalam bidang perniagaan antara kedua-dua negara.
Anwar yang turut diiringi isterinya, Datin Seri Wan Azizah Wan Ismail berkata, beliau akan kembali ke Arab Saudi bagi meneruskan hubungan baik yang telah terjalin itu.
“Berlepas ke ibu negara bersama Azizah dan delegasi selepas mengakhiri lawatan rasmi tiga hari ke Arab Saudi.
“Sebelum berangkat pulang, kerajaan Arab Saudi juga memohon agar saya melanjutkan lawatan ini bagi membolehkan beberapa pertemuan dengan pimpinan lain dilakukan.
“Saya ucapkan terima kasih kepada kerajaan Arab Saudi, namun atas kekangan waktu dan jadual mendatang yang agak padat saya harus pulang ke ibu negara,” katanya dalam satu kenyataan di sini hari ini.
Sebelum ini Kosmo! melaporkan, Anwar telah mengadakan sesi lawatan rasmi buat julung kali ke Arab Saudi selama tiga hari.

Menurut kenyataan Wisma Putra, lawatan berkenaan dilakukan atas jemputan Putera Mahkota yang juga Perdana Menteri Arab Saudi, Mohamad Salman Abdulaziz Al-Saud.
Lawatan sulung beliau ke negara itu setelah menyandang jawatan ketua kerajaan ke-10 pada akhir tahun lalu, mencerminkan hubungan istimewa dengan Arab Saudi selama ini. – KOSMO! ONLINE


Lapan pendaki terkandas diselamatkan bomba
Oleh ASLIZA MUSA

25 Mac 2023, 11:43 pm
TANJUNG MALIM – Lapan pendaki yang dilaporkan terkandas di Gunung Liang di sini petang tadi ekoran hujan lebat dan laluan dinaiki air berjaya dibawa turun sebentar tadi.
Kesemua pendaki warga tempatan itu dibawa turun kira-kira empat jam tanpa sebarang kecederaan selepas panggilan kecemasan diterima pihak berkuasa pada pukul 5.35 petang.
Ketua Balai Bomba dan Penyelamat (BBP) Tanjung Malim, Mohd. Zaiful Fahmi Mohd. Nazari berkata, kumpulan pendaki itu ditemukan pada jarak 1.5 kilometer (KM) dari kaki gunung.
“Salah seorang mangsa menghubungi talian kecemasan 999. Hujan lebat pada sebelah petang hingga mengakibatkan laluan merintangi sungai dinaiki air menyebabkan mereka tidak dapat turun ke kaki bukit,” katanya ketika dihubungi di sini hari ini.
Mohd. Zaiful Fahmi, pihaknya mengambil masa kira-kira sejam mendaki untuk tiba di lokasi kesemua mangsa berada.
“Ketika kita sampai, air telah surut dan kesemua mangsa menyeberangi laluan tersebut dengan dipantau anggota dan ditemani turun ke kaki bukit. Operasi membawa turun mangsa tamat pukul 10 malam turut dibantu Pasukan Bomba Sukarela (PBS) Slim Village,” katanya. – KOSMO! ONLINE


Isu monopoli: Kerajaan beri jaminan tidak timbul isu pengurangan tenaga kerja
Oleh LIYANA RAMLI

25 Mac 2023, 10:24 pm
BATU GAJAH – Kerajaan memberi jaminan isu pengurangan tenaga kerja tidak akan timbul sekiranya berlaku lebih banyak penguraian monopoli dalam negara.
Menteri Sumber Manusia, V. Sivakumar berkata, keperluan tenaga kerja di Malaysia masih tinggi.
“Masalah yang saya lihat ada ramai penganggur terlalu memilih kerja. Itu yang menjadi masalah. Jadi, kalau kita nak lihat tentang kekosongan yang wujud memang banyak.
“Proses ini (penguraian monopoli) saya rasa tidak akan memberi apa-apa kesan buruk kepada pekerjaan yang ada di negara kita. Tak ada masalah,” katanya ketika ditanya kesan kerajaan menguraikan lebih banyak monopoli berikutan keputusan kerajaan tidak melanjutkan konsesi perkhidmatan pemeriksaan kenderaan oleh Puspakom Sdn Bhd (Puspakom).
Sementara itu, Sivakumar berkata, dalam sektor pengambilan pekerja asing, kerajaan memandang serius untuk memecahkan monopoli supaya tidak ada mana-mana pihak cuba mengaut keuntungan yang tinggi daripada keperluan dihadapi oleh industri masa ini.
“Kita semua tahu banyak sektor yang memerlukan tenaga pekerja yang ramai dan kita juga tahu bahawa kerajaan telah membuat syarat kelonggaran baru-baru ini di mana kita memberi kelulusan hanya dalam tempoh tiga hari.

“Bagaimanapun, kami merasakan jumlah masuk pekerja asing sudah memadai dan sekarang memang kita dah hentikan untuk memberi kelulusan buat sementara waktu. Kita tidak mahu akan wujud satu keadaan di mana lebihan pekerja asing di negara kita,” katanya.
Menurutnya, kerajaan akan memastikan satu persaingan yang sihat kerana ia adalah penting supaya dengan adanya persaingan, kualiti barangan dan juga perkhidmatan bertambah baik serta berlaku penurunan kos.
“Kita tidak mahu mana-mana pihak untuk monopoli mana-mana perniagaan kecuali dalam keadaan-keadaan di mana memang tak boleh elakkan monopoli itu.
“Kalau kita biarkan untuk mana-mana pihak terus bermonopoli, maka yang akhirnya menjadi rugi adalah rakyat. Sebab yang monopoli itu selalunya akan mengaut keuntungan yang tinggi,” katanya.
Terdahulu, Perdana Menteri, Datuk Seri Anwar Ibrahim berkata, kerajaan sedang mengkaji semula semua monopoli yang wujud di dalam negara pada masa ini sebagai langkah untuk menyediakan perkhidmatan yang lebih baik dan adil kepada rakyat pada kos yang berpatutan. – KOSMO! ONLINE


Barang niaga dan rumah kediaman hampir musnah dipukul ribut
Oleh WAT KAMAL ABAS

25 Mac 2023, 10:01 pm
BAGAN SERAI – Sebuah rumah penduduk di Jalan Baru Alor Pongsu hampir musnah, manakala dua buah yang lain bumbung tercabut setelah dipukul angin ribut petang tadi.
Penduduk, Anis Suraya Aziz, 29, berkata, ketika kejadian berlaku dia berada di rumah adiknya yang terletak kira -kira 10 meter dari kediamannya.
“Masa kejadian hujan lebat beserta angin kencang, namun tak sangka pokok berhampiran rumah tumbang menimpa rumah,” ketika ditemui pemberita di rumahnya di Kampung Jalan Baru Alor Pongsu di sini hari ini.
Menurutnya, kedai makan yang diusahakan selama ini musnah sama sekali, manakala sebahagian daripada rumahnya turut musnah namun bersyukur ketika kejadian dia bersama dua anak selamat.
Tambahnya, segala barang masakan mee rebus yang telah siap untuk dijual di bazar Ramadan turut musnah.
“Saya hilang kata -kata apabila melihat segalanya musnah dalam sekelip mata. Anggaran kerugian hampir RM40,000 dan saya tidak tahu macam mana nak memperbaiki semula kedai dan tempat tinggal kami sekeluarga,” katanya

Sementara itu, Ahli Dewan Undangan Negeri (ADUN) Alor Pongsu, Noor Azman Ghazali berkata, pihaknya akan memajukan perkara itu kepada pihak yang berkenaan untuk tujuan baik pulih.
Orang ramai yang ingin membantu meringankan beban keluarga ini boleh menyalurkan sumbangan kewangan melalui akaun maybank 158417137253 (Anis Suraya Aziz) – KOSMO! ONLINE


Wanita simbah air panas ke arah lelaki sebelum lari ke Indonesia
Oleh KOSMO!

25 Mac 2023, 10:30 pm
SINGAPURA – Seorang wanita berusia 28 tahun didakwa hari ini kerana dia menyimbah seorang lelaki dengan air panas menyebabkan mangsa melecur, lapor portal berita Channel News Asia.
Menurut polis, wanita itu, Rahimah Nisva ditahan di atas feri yang dalam pelayaran dari Singapura ke Indonesia kelmarin selepas serangan tersebut berlaku.
Kira-kira pukul 7.30 pagi (waktu tempatan) pada Khamis lalu, polis dimaklumkan bahawa seorang lelaki berusia 24 tahun melecur terkena air panas berhampiran Jalan Balam.
Siasatan awal mendapati wanita itu didakwa menyimbah air panas ke atas lelaki itu dan melarikan diri dari tempat kejadian.
Mangsa melecur di leher dan bahu serta dalam keadaan sedar ketika dibawa ke hospital, kata polis.
Sebuah termos yang dipercayai digunakan dalam serangan itu ditemui dibuang berhampiran.

Polis berkata, Rahimah mengenali mangsa dan mengambil langkah untuk menyembunyikan identitinya, termasuk menutup muka semasa serangan dan menukar pakaiannya selepas itu.
Sejurus sebelum identitinya diketahui, suspek berlepas dari Singapura dari Singapore Cruise Centre menaiki feri menuju ke Indonesia.
Feri itu dipintas oleh Pengawal Pantai Polis sebelum ia meninggalkan perairan wilayah Singapura dan wanita itu ditahan kira-kira pukul 11.30 pagi (waktu tempatan) pada hari yang sama.
Jika didapati bersalah, dia berdepan hukuman penjara tujuh tahun, denda, atau mana-mana kombinasi hukuman. – Agensi


Tidak wajar paksa murid sekolah rendah puasa
Oleh SITI NUR MAS ERAH AMRAN

25 Mac 2023, 11:26 pm
SEBERANG PERAI – Kementerian Pendidikan Malaysia (KPM) meminta sekolah rendah khususnya para guru untuk memantau murid mereka terutama Tahun Satu yang menjalani ibadah puasa.
Menterinya, Fadhlina Sidek berkata, ia susulan ketahanan dan kemampuan diri anak-anak adalah berbeza dan guru diminta untuk mengambil tindakan sewajarnya sekiranya murid tidak mampu meneruskan ibadah rukun Islam ketiga itu.
“Kita kena ambil perhatian ada kanak-kanak tidak bersedia bukan kerana ekosistem (persekitaran) tidak sokong dia, tetapi mungkin dia ada masalah kesihatan, tidak bersedia lagi selain dikhuatiri badannya akan berlaku tak cukup air (dehidrasi) dan sebagainya.
“Sekolah kena ada pantauan dan jika guru lihat anak itu tak cukup air atau mengalami masalah kesihatan lain atau tidak bersedia untuk berpuasa, saya minta bincang dengan ibu bapa supaya ada proses pendidikan (berhubung ibadah puasa) yang boleh diambil.
“Ekosistem (persekitaran) itu penting, jadi kalau dia pergi sekolah dan ibu bapa kata kena puasa, tetapi di sekolah cikgu lihat dia tak larat, maka boleh bincang dengan ibu bapa,” katanya kepada ditemui pemberita selepas menghadiri majlis berbuka puasa dan perasmian program Kongsi Rezeki di Universiti Sains Malaysia, di Nibong Tebal di sini malam tadi.
Beliau berkata demikian ketika diminta mengulas berhubung hantaran segelintir ibu bapa di Twitter yang meluahkan rasa terkilan terhadap sesetengah pihak pentadbiran sekolah yang memaksa anak-anak mereka untuk terus berpuasa meskipun tidak larat untuk melaksanakannya.

Fadhlina yang juga Ahli Parlimen Nibong Tebal berkata, ibu bapa juga perlu memainkan peranan untuk memahami kesediaan anak-anak untuk melaksanakan ibadah puasa atau sebaliknya.
“Kewajipan berpuasa ini bermula dengan asuhan ibu bapa, bagaimana mereka nak memperkenalkan dan menganjurkan dan mendidik anak anak mereka berpuasa dan ia mengikut keadaan anak masing-masing.
“Ada sesetengah kanak-kanak sudah bersedia lebih awal, daripada darjah dan dua dah boleh berpuasa dan ada kanak-kanak yang belum bersedia maka ia bergantung kepada tahap kanak kanak tersebut.
“Oleh sebab itu, anjuran berpuasa ini mesti kita lihat kepada kemampuan kanak-kanak dan asuhan ibu bapa, dan juga guru-guru serta ekosistem (persekitaran) untuk menyokong mereka berpuasa,” tambahnya. – KOSMO! ONLINE


Selangor agih 11,000 Bakul Rahmah bantu miskin tegar
Oleh ISKANDAR SHAH MOHAMED

25 Mac 2023, 7:56 pm
KUALA SELANGOR – Kerajaan Selangor akan mengagihkan sebanyak 11,000 kotak Bakul Rahmah kepada golongan miskin tegar B10 berpendapatan kurang daripada RM2,500 yang dikenal pasti di negeri ini.
Menteri Besar Selangor, Datuk Seri Amirudin Shari berkata, objektif utama inisiatif menerusi Payung Rahmah diperkenalkan Kementerian Perdagangan Dalam Negeri dan Kos Sara Hidup (KPDN) itu bertujuan mengurangkan beban kos sara hidup golongan berkenaan.
“Sebagai permulaan, Bakul Rahmat itu diagihkan kepada empat Parlimen iaitu di Kuala Selangor, Hulu Langat, Sabak Bernam dan Gombak.
“Sumbangan itu kemudian akan digerakkan ke semua Parlimen lain secara berperingkat dan berkala sepanjang Ramadan ini,” katanya selepas melancarkan inisiatif Bakul Rahmah peringkat Selangor di pekarangan pasar raya Lotus’s di sini, petang tadi.
Jelas Amirudin, kerajaan negeri mengalukan sumbangan makanan harian daripada mana-mana pihak untuk diagihkan kepada golongan berpendapatan rendah dengan lebih berkesan dan bersasar.
“Kami dan KPDN Selangor amat komited menjalin kerjasama strategik dalam menggerakkan inisiatif Bakul Rahmah. Ia wajar digerakkan secara holisitik menerusi penglibatan pelbagai pihak termasuk sektor swasta,” ujarnya. – KOSMO! ONLINE


[VIDEO] Ibu bawa anak balai polis tak nak pergi sekolah
Oleh HARRITH HISHAM

25 Mac 2023, 5:24 pm
PETALING JAYA – Gara-gara sering menangis dan enggan ke sekolah, sepasang ibu bapa membawa anaknya ke balai polis sebagai pengajaran.
Menerusi klip video yang dimuat naik Abella Scentz, memaparkan adegan spontan itu di sebuah balai polis dipercayai di Sarawak.
“Tak mahu pergi sekolah? Masuk sinilah,” ujar anggota terbabit.
Namun, lebih menghiburkan apabila ibunya kelihatan geram kerana reaksinya anaknya seakan tidak takut dan hanya menggelengkan kepala ketika ditanya.
“Tulis nama dia tuan. Masuk ‘jail’ (penjara) nak? Engkau nak makan cacing, nak makan ulat?
“Tiap-tiap hari dia kalau masuk sekolah itu pasti dia nangis tuan. Dia ingat saya bohong dengan dia,” luah ibunya.

Bagaimanapun, pelajar terbabit yang dikenali sebagai Aydeen kelihatan lebih gembira untuk ke sekolah keesokan hari.
Sehubungan itu, rata-rata orang ramai memuji tindakan ibunya kerana melakukan perkara berkenaan.
“Hebat betul mak dia buat betul-betul. Semoga jadi anak yang berjaya,” kata Hunney.
“Aku masa enam tahun pernah di bawa nenek pergi balai polis sebab tak mahu sekolah. Sekarang syukur sampai tamat persekolahan,” ujar Jumser.
“Ibu yang betul-betul mahu anak dia punya masa depan yang berjaya dan maju.  Syabas ibu dan terima kasih atas kerjasama tuan polis,” kata Due. – KOSMO! ONLINE

 @abellascentzhq
Aydeen²…gara² ngai sekula viral 😅
 ♬ original sound – ABELLA SCENTZ


Penjawat awam merokok semasa bekerja diarah pulang gaji
Oleh KOSMO!

25 Mac 2023, 6:30 pm
TOKYO –  Seorang kakitangan awam di wilayah Osaka, Jepun didapati merokok sebanyak 4,512 kali sepanjang bekerja selama 14 tahun setengah, lapor akhbar The Maniachi semalam.
Pekerja lelaki itu menghadapi pemotongan gaji 10 peratus selama enam bulan dan diarah memulangkan 1.44 juta yen (RM48,767) daripada gajinya kerana kesalahan tersebut.
Kerajaan wilayah Osaka pada 20 Mac lalu mengumumkan bahawa tiga pekerja lelaki daripada jabatan kewangan telah dikenakan tindakan pemotongan gaji sebanyak 10 peratus kerana merokok berulang kali pada waktu bekerja.
Seorang daripada mereka merupakan pekerja berusia 61 tahun yang disahkan melanggar peraturan selama 14 tahun setengah dengan merokok selama 355 jam dan 19 minit.
Menurut jabatan sumber manusia kerajaan wilayah Osaka, maklumat mengenai kes itu diterima pada September 2022 dan penyelia telah menyiasat tiga pekerja lelaki.
Penyelia itu mendapati tiga pekerja tersebut merokok berulang kali dan kemudian berbohong bahawa mereka tidak merokok sejak diberi amaran pada Disember 2022.

Pekerja berusia 61 tahun itu juga diarah memulangkan gaji 1.44 juta yen (RM48,767) kerana melanggar peraturan pengabdian penjawat awam di bawah Akta Perkhidmatan Awam Tempatan. – Agensi


Wanita selamba tangkap ular sawa, lelaki pula melompat takut
Oleh KOSMO!

25 Mac 2023, 7:30 pm
JAKARTA – Sebuah klip video tular di media sosial memaparkan tindakan seorang wanita cuba menangkap ular sawa di dalam sebuah parit, lapor laman berita Suara.com.
Video berdurasi 31 saat itu dimuat naik dalam akaun Instagram @memomedsos. Kejadian itu dikatakan berlaku di Kota Semarang, Jawa Tengah.
Seorang wanita kelihatan cuba menangkap seekor ular sawa menggunakan tangan tanpa peralatan kerana reptilia itu didakwa cuba menelan seekor kucing.
Dia pada awalnya cuba menarik ekor ular sawa berkenaan ketika disaksikan oleh beberapa penduduk. Ular itu kemudian memuntahkan kucing yang ditelannya.
Tidak lama kemudian, dua lelaki cuba membantu wanita tersebut yang menghadapi masalah untuk mengangkat ular berkenaan.
Wanita itu mencengkam kepala ular tersebut. Salah seorang daripada lelaki yang membantunya kelihatan melompat kerana khuatir dipatuk.

Video itu mendapat perhatian netizen di ruangan komen.
“Pak cik-pak cik dibuat tidak mempunyai maruah diri (keberanian), berlari ke sana ke sini,” komen seorang netizen. – Agensi


Peniaga tetap berniaga walau khemah dibadai angin ribut
Oleh WAT KAMAL ABAS

25 Mac 2023, 8:14 pm
BAGAN SERAI – Sebanyak enam buah khemah peniaga bazar Ramadan di Alor Pongsu, Bagan Serai rosak akibat dibadai angin ribut kira-kira pukul 2.30 petang tadi.
Peniaga, Salina Che Tahe, 42, berkata, ketika kejadian dia berada di hadapan kaki lima sebuah kedai di tapak bazar tersebut.
“Angin kencang datang dari arah bangunan Dewan Orang Ramai Alor Pongsu menyebabkan beberapa buah khemah terbang ditiup angin. Ada antara khemah tersebut patah besi dan koyak.” ketika ditemui di tapak bazar ramadan Alor Pongsu di sini hari ini.
Seorang lagi peniaga, Robitah Razak, 37, berkata, dia mendapat tahu tentang kejadian itu setelah dihubungi oleh jiran niaganya.
“Sebaik tiba di lokasi, saya lihat dua buah khemah di tapak saya seolah-olah runtuh separuh kerana besinya patah, manakala barangan niaga masih dalam keadaan selamat,” katanya
Menurutnya, khemah berniaga di kawasan itu  disewa pada harga RM400 sebulan – KOSMO! ONLINE


[VIDEO] Suami isteri maut, anak cedera parah kemalangan
Oleh TENGKU DANISH BAHRI TENGKU YUSOFF

25 Mac 2023, 8:20 pm
SETIU – Sepasang suami isteri maut, manakala anak lelakinya cedera dalam kemalangan melibatkan lima buah kenderaan di Kampung Selamat, Sungai Tong di sini hari ini.
Dalam kemalangan pada pukul 1 tengah hari itu mengorbankan Faizul Azman, 44, dan isterinya, Habsah Ismail, 42, yang berasal dari Kuantan, Pahang.
Anak lelaki mereka, Muhammad Daniel Dzulkarnain, 13, yang turut menaiki kereta pelbagai guna, Proton Exora tersebut pula cedera parah pada bahagian muka.
Salah seorang saksi, Mazlan Abdul Ghani, 56, yang juga pengusaha kedai makan berkata, dia terdengar bunyi rempuhan kuat sebelum bergegas keluar dari premis perniagaannya.
Dia berkata, kemalangan yang turut melibatkan empat kenderaan lain iaitu kenderaan pacuan empat roda Nissan Navara, Perodua Axia dan Toyota Wish itu berlaku hanya 20 meter dari kedai makannya.
“Saya lihat keadaan Proton Exora paling teruk dan orang ramai cuba membantu tiga beranak yang tersepit dalam kenderaan yang remuk itu tetapi gagal.

“Pemandu lelaki sudah meninggal dua manakala wanita di sebelahnya masih bernyawa dan merintih meminta pertolongan,” katanya ketika ditemui di lokasi kejadian di sini hari ini.
Sementara itu, Ketua Polis Daerah Setiu, Deputi Superintendan Afandi Hussin yang dihubungi mengesahkan kejadian.
Beliau berkata, mayat Faizul dan isterinya, Habsah telah dihantar ke Unit Forensik, Hospital Setiu di sini untuk tindakan lanjut. – KOSMO! ONLINE


Peniaga ‘surprise delivery’ mohon maaf rempuh gerai bazar Ramadan
Oleh NOR AINNA HAMZAH

25 Mac 2023, 5:21 pm
JEMPOL – Seorang peniaga perkhidmatan ‘surprise delivery’ di Bandar Seri Jempol, di sini, memohon maaf kepada pemilik enam buah gerai bazar di lokasi berkenaan kerana telah merempuh gerai, pagi tadi.
Peniaga berkenaan, Nur Shaliyana Abdullah, 34, berkata, kejadian kira-kira pukul 10 pagi itu begitu pantas berlaku, dan dia juga sememangnya sudah biasa parkir di lokasi tersebut untuk ke kedai sewanya yang terletak berhampiran.
“Saya rasa saya dah tekan brek, tapi sebaliknya pula yang berlaku. Kereta proton saga FLX yang dipandu saya meluncur masuk ke enam buah gerai. Mujur ketika kejadian peniaga bazar masih belum berjualan.
“Sebaik kemalangan, peniaga kedai berhampiran bantu keluarkan saya dari kereta. Saya tidak alami kecederaan cumanya berasa agak pening. Dengan bantuan peniaga lain, kami cuba menghubungi pemilik gerai bazar yang mengalami kerosakan disebabkan kejadian ini.
“Saya minta maaf sangat-sangat, tak sangka akan jadi begini. Saya akan cuba bayar ganti rugi membabitkan peralatan perniagaan yang rosak. Setakat pagi tadi empat khemah patah dan dua khemah lagi rosak mejanya,” katanya hari ini.
Ujar Nur Shaliyana lagi, dia yang sudah empat tahun menyewa kedai berhampiran lokasi kejadian masih lagi terkejut dan “berderau” dengan apa yang berlaku.

“Saya harap ada hikmahnya bagi membolehkan saya menjelaskan ganti rugi ini dan berterima kasih dengan peniaga yang memahami,” katanya. – KOSMO! ONLINE.


4 pramugari ditahan seludup 11 kilogram kokain dibebaskan
Oleh KOSMO!

25 Mac 2023, 5:30 pm
HANOI – Empat pramugari Vietnam Airlines yang ditahan dalam penerbangan dari Paris awal bulan ini kerana menyeludup dadah yang dibungkus dalam tiub ubat gigi, telah dibebaskan dengan ikat jamin kelmarin, lapor laman berita VnExpress.
Polis menahan empat pramugari tersebut pada 16 Mac lalu selepas 11.4 kilogram (kg) kokain dan ketamin ditemui dalam beg tangan mereka sebaik sahaja tiga di Lapangan Terbang Antarabangsa Tan Son Nhat, Bandar Raya Ho Chi Minh.
Antara yang ditahan bernama Nguyen Thanh Thuy, Vo Tu Quynh, Tran Thi Thu Ngan dan Dang Phuong Van.
Kru-kru kabin itu mendakwa bahawa mereka tidak tahu 157 daripada 327 tiub ubat gigi seberat 60 kilogram itu mengandungi dadah.
Pramugari itu berkata, mereka dibayar AS$425 (RM1,881) oleh seseorang di Perancis untuk mengangkut ubat gigi itu setelah diminta oleh seorang pekerja Vietnam Airlines yang lain.
Empat pramugari itu mendakwa bahawa mereka telah melakukan pemeriksaan sebelum menerima ubat gigi tersebut dan tidak mengetahui keberadaan dadah di dalam bagasi mereka.

Pihak berkuasa memaklumkan bahawa tiada bukti yang mencukupi untuk tuduhan jenayah ke atas mereka. – Agensi


Aaron digugur hal kerja, kena profesional – Syamsul
Oleh HANISAH SELAMAT

25 Mac 2023, 8:00 pm
KUALA LUMPUR – Pengarah filem The Original Gangster, Syamsul Yusof menegaskan sedia memenuhi permintaan untuk bersemuka dengan Datuk Aaron Aziz seperti dipinta pelakon itu selepas konflik berhubung pengguguran namanya daripada produksi karya berkenaan.
Katanya, aktor tersebut digugurkan daripada pembikinan filem aksi tersebut kerana berkenaan soal kerja, bukan membabitkan isu peribadi antara mereka.
Malah, Syamsul mengakui bersikap terbuka seandainya permintaan itu dibuat atas urusan mahu berbaik-baik semula atau berkaitan projek filem akan datang.
“Saya boleh saja nak jumpa secara profesional berdua, tiada masalah. Saya pun tunggu dia ajak berjumpa sama ada berbaik-baik semula pun okey.
“Kalau ada projek filem akan datang pun boleh (sebab) Aaron tetap sahabat saya. Masalah ini hanya kerja semata-mata dan kita mesti bersikap profesional,” katanya kepada Kosmo! Online.
Malam tadi, Aaron menerusi Instagram meluahkan kemarahan kerana mendakwa dirinya dianiaya selepas namanya digugurkan pada saat akhir walaupun bermacam pengorbanan dilakukan untuk filem tersebut.

Aktor berusia 47 tahun itu turut terkilan kerana Syamsul enggan berjumpa sedangkan segala permintaannya supaya dia ‘buat badan’ sudah dipenuhi.
Malah, dalam pendedahan berkenaan, Aaron mengatakan sanggup menahan kesakitan menggunakan suntikan steroid untuk mendapatkan tubuh badan sasa dalam tempoh singkat.
Kelmarin, Syamsul mendedahkan keputusan menggugurkan nama Aaron daripada filem The Original Gangster disebabkan masalah kesihatan selain faktor usia dan saiz fizikal. – KOSMO! ONLINE


Empat hari hilang, lelaki warga emas ditemui tidur bawah jentolak
Oleh CHERINE JON

25 Mac 2023, 8:06 pm
MIRI – Pencarian selama empat hari seorang warga emas yang hilang berakhir hari ini apabila dia ditemui sedang tidur di bawah sebuah mesin jentolak di Ladang Mawar, Bukit Kuhap.
Ketua Polis Daerah Miri, Asisten Komisioner Alexson Naga Chabu berkata Salim Dris, 72, dijumpai oleh orang awam pada pukul 7.15 pagi tadi, kira-kira 10 kilometer dari tempat terakhir dia dilihat.
“Mangsa berada dalam keadaan baik,” katanya dalam kenyataan, hari ini.
Ekoran itu, Alexson berkata operasi mencari dan menyelamat (SAR) ditamatkan pada pukul 8 pagi.
Mangsa yang menghidap sakit dementia dilaporkan hilang pada 22 Mac lalu kira-kira pukul 3.42 petang dan kali terakhir dilihat berada di kawasan jambatan Kampung Tiris, Bekenu.
Operasi SAR mangsa telah digerakkan selama empat hari melibatkan Jabatan Bomba dan Penyelamat Malaysia (JBPM) Zon 6 Miri, Angkatan Pertahanan Awam Malaysia, Jabatan Sukarelawan Malaysia dan orang awam dengan kekuatan harian kira-kira 50 orang. – KOSMO! ONLINE


Suri rumah maut kereta terbabas ke dalam sungai selepas melanggar pejalan kaki
Oleh ABDUL RASHID ABDUL RAHMAN

25 Mac 2023, 3:49 pm
PEKAN – Seorang suri rumah maut dipercayai akibat lemas apabila kereta yang dinaiki dipandu suaminya terbabas ke dalam sungai selepas melanggar seorang pejalan kaki di atas jambatan Kilometer 55 Jalan Nenasi-Rompin di sini hari ini.
Kejaian kira-kira pukul 9.30 pagi itu turut menyebabkan pejalan kaki warga Rohingya yang belum dikenalpasti identiti maut di lokasi kejadian.
Ketua Polis Daerah Pekan, Superintendan Mohd Zaidi Mat Zin berkata, semasa kejadian mangsa Nor Katijah Mamat,33, yang berada di tempat duduk penumpang hadapan dalam perjalanan menaiki kereta dipandu suaminya dari arah Pekan ke Rompin.
“Apabila sampai di tempat kejadian pemandu kereta dipercayai mengantuk lalu terbabas ke kiri dan terlanggar pejalan kaki yg berada di tepi jalan.
“Kemudian pemandu kereta dipercayai memulas stering ke kanan lalu terbabas masuk ke dalam sungai,”katanya di sini hari ini.
Menurutnya pejalan kaki maut di lokasi kejadian dan pemandu kereta berjaya menyelamatkan diri manakala penumpang kereta dihanyutkan arus sungai sebelum ditemukan.

Katanya, mayat mangsa yang maut dibawa ke Hospital Pekan untuk bedah siasat manakala mangsa yang cedera dirawat di hospital sama.
Dalam pada itu beliau berkata, kes disiasat mengikut Seksyen 41 (1) Akta Pengangkutan Jalan 1987 dan saisatan giat dilakukan.
Katanya berdasarkan siasatan awal mendapati lokasi kejadian adalah atas jambatan satu lorong dua hala dengan garisan tengah berkembar. – KOSMO! ONLINE.


Tiga beradik disyaki didera, dua dirantai tepi jalan
Oleh SYED AZLAN SAYED HIZAR

25 Mac 2023, 3:43 pm
KANGAR – Tiga beradik termasuk dua orang kelainan upaya (OKU) yang disyaki menjadi mangsa dera ditemui di sebatang titi di jalan kampung di Tambun Tulang menghala Utan Aji di sini semalam.
Mereka yang berusia antara 13 hingga 16 tahun itu ditemui oleh orang awam yang kemudian melaporkannya kepada pihak polis kira-kira pukul 10.55 malam.
Dua daripada mereka iaitu seorang kanak-kanak yang memiliki kad OKU masalah pembelajaran dirantai pada kaki kanan bersama seorang lagi kanak-kanak normal pada kaki kiri.
Susulan itu, polis menahan seorang wanita berusia 46 tahun yang merupakan ibu kepada tiga beradik itu dan suaminya berusia 31 tahun.
Ketua Polis Daerah Kangar, Asisten Komisioner Yusharifuddin Mohd. Yusop berkata, Balai Polis Simpang Empat menerima panggilan telefon daripada orang awam yang menemui tiga beradik itu di lokasi kejadian pada pukul 10.55 malam. – KOSMO! ONLINE


‘Penyembelih’ kucing perlu diheret ke mahkamah – Animal Malaysia
Oleh KOSMO!

25 Mac 2023, 3:31 pm
PETALING JAYA – Sekumpulan pegawai penyiasat dari Jabatan Perkhidmatan Veterinar telah ke lokasi penemuan puluhan bangkai kucing di sebuah kondominium di Bandar Permaisuri, Cheras hari ini.
Menerusi satu perkongsian di laman Facebook Persatuan Animal Malaysia, Presiden, Arie Dwi Andika berkata, pasukan penyiasat tersebut terdiri daripada pegawai penguatkuasa Seksyen Kebajikan Haiwan dan Penguatkuasaan Lembaga Kebajikan Haiwan.
Jelas Arie, pasukan tersebut akan menguruskan penyiasatan dan penguatkuasaan terhadap laporan berkaitan jenayah haiwan yang dilaporkan oleh saksi utama.
“Semoga satu siasatan terperinci dan lengkap dapat dimajukan kepada pendakwa raya dan kes boleh diadili demi keadilan untuk haiwan dan keadilan terhadap manusia.
“Biarlah mahkamah menentukan mengenai kesalahan sama ada ia perbuatan kriminal atau bukan. Animal Malaysia mahukan kes jenayah haiwan ini sampai ke mahkamah dan dibicarakan,” tulisnya.
Terdahulu, Ketua Polis Daerah Cheras, Asisten Komisioner Zam Halim Jamaluddin berkata, pihaknya telah membuka kertas siasatan berhubung penemuan bangkai kucing yang disimpan di sebuah kondominium di Bandar Permaisuri, Cheras, pada 11 Mac lalu.

Pada masa sama katanya, polis sedang mengesan individu yang terlibat dalam kes terbabit.
Sebelum ini, Arie memaklumkan, puluhan bangkai yang dipercayai bangkai kucing disimpan di kondominium terbabit dan perkara itu terbongkar selepas pemilik rumah membuat pemeriksaan.
Kata Arie, terdapat anggota badan haiwan yang dikerat-kerat, selain daging dikisar lumat di dalam kondominum terbabit.-KOSMO! ONLINE.


Penternak rugi RM15,000, enam ekor lembu dibaham harimau
Oleh ROHANA MOHD. NAWI

25 Mac 2023, 5:12 pm
TANAH MERAH – Seorang penternak mengalami kerugian kira-kira RM15,000 selepas enam daripada 13 ekor lembu peliharaannya mati dibaham harimau belang dalam kejadian di sebuah kebun getah di Kampung Peralla di sini semalam.
Wan Md. Seri Wan Ismail, 60, berkata, dia menyedari kejadian itu kira-kira 9.30 pagi semasa tiba di kebun getah apabila melihat pagar kandang lembunya rosak.
Menurutnya, dia pada awalnya hanya mengesyaki kandang lembunya itu diceroboh oleh orang lain sebelum cuba untuk membaiki pagar tersebut.
“Selepas membaiki pagar, saya terus masuk ke dalam kandang sebelum melihat seekor lembu berada dalam senyap selain ada kesan cakar pada badannya. Saya pelik kerana lembu-lembu yang dipelihara ini kebiasaannya sentiasa aktif.
“Saya terus melakukan pemeriksaan di kandang sebelum mendapati dua ekor lembu sudah mati manakala empat lagi berada keadaan nyawa-nyawa ikan,” katanya ketika dihubungi pemberita hari ini.
Wan Md. Seri memberitahu, dua ekor lembu yang sudah mati itu berada dalam keadaan terbaring berlumuran darah selain ada kesan pada bahagian tengkuk seperti diserang harimau belang.

Menurutnya, dia tidak menyangka lembu-lembunya menjadi sasaran harimau kerana sering pergi ke kebun getah yang terletak kira-kira dua kilometer dari rumahnya setiap hari untuk memberi makan dan minum kepada haiwan tersebut.
“Empat ekor lembu lagi tidak dapat diselamatkan dan ia telah disembelih sebelum daging-dagingnya diagihkan secara percuma kepada jiran manakala separuh lagi dijual pada harga murah.
“Saya juga sudah memaklumkan kejadian itu kepada Jabatan Perlindungan Hidupan Liar dan Taman Negara (Perhilitan) kerana bimbang serangan sama berulang di kandang lembu,” katanya.
Menurut Wan Md. Seri, dia sudah memindahkan tujuh ekor lembu yang masih ada ke kandang lain sementara perangkap di kawasan kebun getah itu selesai dipasang.
Katanya, dia memasang lampu, unggun api dan memasang radio dengan kuat di kandang sementara berdekatan dengan rumah penduduk bagi mengelakkan kejadian sama berulang.
“Pihak Perhilitan memaklumkan bahawa kemungkinan sekumpulan tiga ekor harimau belang yang masuk ke dalam kandang lembu saya untuk mencari makanan,” katanya. – KOSMO! ONLINE.


Seorang maut, tujuh cedera nahas tiga kenderaan
Oleh ASLIZA MUSA

25 Mac 2023, 5:08 pm
TAPAH – Seorang wanita maut manakala tujuh yang lain cedera selepas terlibat kemalangan membabitkan tiga buah kenderaan di Jalan Bikam menghala ke Sungkai di sini hari ini.
Nahas tersebut mengorbankan mangsa berusia 42 tahun yang cedera parah akibat tersepit di bahagian penumpang kereta jenis Toyota Avanza.
Ketua Balai Bomba dan Penyelamat (BBP) Bidor, Amirul Haikal Syafiq Nordin berkata, maklumat kejadian itu diterima pada pukul 8.56 pagi.
Katanya, kemalangan membabitkan kereta jenis Toyota Avanza dan Toyota Vellfire serta sebuah kereta Honda Jazz.
“Maklumat awal, terdapat lapan mangsa termasuk dua kanak-kanak terlibat dalam kemalangan itu dengan tujuh daripadanya cedera dan seorang wanita pula maut.
“Tiada mangsa yang tersepit dalam kejadian ini. Kesemua mangsa yang cedera dihantar ke hospital untuk mendapatkan rawatan,” katanya ketika dihubungi di sini hari ini.

Menurut beliau, mangsa yang maut telah diserahkan kepada pihak polis untuk tindakan lanjut.
“Operasi yang disertai enam anggota itu tamat pada pukul 10.41 pagi,” katanya. -KOSMO! ONLINE.


Bapa maut, anak cedera kereta terbabas
Oleh CHERINE JON

25 Mac 2023, 4:28 pm
MUKAH – Seorang lelaki maut dan anaknya cedera setelah kereta dipandunya terbabas di kawasan Bukit Dinding, Jalan Mukah – Selangau.
Ketua Polis Daerah Mukah Deputi Superintendan Muhamad Rizal Alias berkata kejadian dilaporkan berlaku pada pukul 5 pagi hari ini, ketika dua beranak itu dalam perjalanan dari arah Selangau menuju ke Mukah.
“Siasatan awal mendapati kemalangan berlaku apabila kereta yang dipandu mangsa telah hilang kawalan lalu terbabas ketika melalui selekoh di kawasan Bukit Dinding, Jalan Mukah-Selangau,” katanya dalam kenyataan, hari ini.
Beliau berkata mangsa, 43, dari Rumah Pitre Ambit Tinting Mawang, Sarikei yang bertugas sebagai Pembantu Pergigian Klinik Bintangor disahkan meninggal dunia di tempat kejadian oleh paramedik dari Klinik Kesihatan Selangau.
Manakala, anak lelakinya yang berusia 19 tahun mengalami bengkak di tangan sebelah kanan.
Muhamad Rizal berkata semasa kejadian, keadaan jalan adalah basah.

Katanya mayat mangsa telah dibawa ke bilik mayat Hospital Mukah untuk tindakan lanjut.
Beliau berkata kes masih dalam siasatan di bawah Seksyen 41(1) Akta Pengangkuta Jalan 1987. -KOSMO! ONLINE.


Kerajaan kenal pasti beberapa syarikat monopoli
Oleh HARRITH HISHAM

25 Mac 2023, 3:40 pm
SELAYANG – Kerajaan telah mengenal pasti beberapa syarikat yang didapati terlibat berhubung isu monopoli dalam pelbagai sektor.
Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, perkara itu telah diputuskan dalam mesyuarat Kabinet yang lepas.
Menurut Salahuddin, kerajaan kini bersedia memanggil mana-mana pemain industri atau pihak yang berminat untuk tampil menjadi pembekal.
“Ini kerana polisi kerajaan sekarang, kita buka kepada mereka yang berminat. Melalui Suruhanjaya Persaingan Malaysia (MyCC), kita akan pastikan ia memainkan peranan meneliti perkara tersebut,” katanya dalam sidang akhbar selepas melancarkan Jualan Rahmah Hari Raya Sabella, di sini, hari ini.
Sementara itu, Ketua Pengarah Bahagian Penguatkuasa KPDN, Datuk Azman Adam berkata, isu monopoli di bawah KPDN mungkin tiada, namun tetap akan meneliti perkara berkenaan.
“Ini kerana industri berkaitan telur dan ayam ramai pemain (syarikat). Tetapi berkaitan kenyataan Perdana Menteri, Datuk Seri Anwar Ibrahim semalam, kita akan melihat sesuatu perniagaan mengungguli dan akan teliti sedalam-dalamnya,” ujarnya.

Terdahulu, media melaporkan, Anwar menjelaskan kerajaan sedang mengkaji semula semua monopoli yang wujud di dalam negaran sebagai langkah untuk menyediakan perkhidmatan yang lebih baik pada kos yang berpatutan.
Beliau berkata, semua kementerian telah diarahkan untuk mengkaji kewajaran pelaksanaannya supaya terdapat suatu penilaian adil terhadap isu berkenaan. – KOSMO! ONLINE.


Durian menjunam separuh harga selepas hampir dua bulan
Oleh KOSMO!

25 Mac 2023, 4:44 pm
HANOI, Vietnam – Harga durian menjunam 50 peratus dalam tempoh hampir dua bulan ketika musim menuai semakin hampir, manakala bekalan pula melimpah, lapor portal berita VN Express semalam.
Petani wilayah Tien Giang, Long An, Binh Phuoc dan Dong Thap di selatan Vietnam menjual durian Ri6 mereka pada harga 75,000 dong (RM14.12) hingga 85,000 dong (RM16) sekilogram iaitu turun daripada 190,000 dong (RM35.76) satu kilogram pada awal Februari lalu.
Seorang petani di Tien Giang dikenali sebagai Lanh berkata, dia menjual tujuh tan durian pada harga 75,000 dong.
“Saya menjual dengan cepat kerana bimbang akan kejatuhan yang lebih teruk,” katanya.
Di Bandar Can Tho, dia menjual durian berkualiti rendah pada harga 45,000 dong (RM8.47) satu kilogram, turun separuh berbanding bulan lepas.
Harga dijangka turun lagi menjelang musim menuai di wilayah Binh Phuoc dan Dong Nai semakin, tambahnya.

Syarikat Pelaburan dan Pembangunan Van Hoa yang membeli durian daripada petani untuk dieksport menawarkan harga 95,000 dong (RM17.88) satu kilogram untuk durian kualiti tertinggi dan 75,000 dong untuk segmen sederhana.
Syarikat itu membeli antara 20 hingga 30 tan durian sehari daripada pihak pembekal.
Peniaga berkata peningkatan bekalan menjelang musim menuai telah menurunkan harga durian tambahan pula, buah-buahan lain seperti rambutan dan plum akan dituai tidak lama lagi menyebabkan harga durian menjadi kurang menarik. – Agensi


Syaikhul Islam, Sumayyah belum jumpa ibu tiri
Oleh HANISAH SELAMAT

25 Mac 2023, 4:35 pm
PETALING JAYA – Pengarah sensasi Syamsul Yusof mengakui belum sedia membawa anak-anak, Syaikhul Islam dan Sumayyah berjumpa dengan isteri keduanya, Ira Kazar bagi menjaga hati banyak pihak.
Katanya, dalam situasi rumah tangga dengan isteri pertama, Puteri Sarah Liyana yang masih belum reda membuatkan sekarang bukan masa sesuai untuk berbuat demikian.
“Ketika ini saya fikir masanya tidak sesuai kerana banyak hati yang perlu dijaga ditambah keadaan sekarang, saya juga perlu menjaga sensitiviti.
“Saya kena betulkan dulu apa yang berkecamuk dengan isteri pertama. Rasa macam kurang manis pula kan kalau bawa jumpa sekarang. Setakat ini, belum lagilah,” katanya.
Bagaimanapun, pengarah filem Munafik itu menyatakan tiada masalah untuk berterus-terang kepada anak-anaknya berhubung perkahwinan keduanya.
“Tiada apa yang perlu dirahsiakan daripada pengetahuan anak. Saya cakap sajalah pada mereka, inilah isteri nombor dua ayah. Nak cakap apa lagi, dah memang betul pun.

“Ayah memang dah ada isteri lagi seorang. Tapi, setakat ini apabila berjumpa dengan anak-anak, tidak pula mereka bertanya tentang perkara itu,” katanya lagi.
Syamsul juga menjelaskan jarang memuat naik gambar atau video di media sosial bersama kedua-dua permata hati disebabkan mahu menjaga privasi mereka.
“Saya tak mahulah kalau muat naik gambar atau video bersama mereka di sosial media, orang sangka saya nak tunjuk baik (tapi) bila tak buat apa-apa hantaran, orang ingat saya tak fikir pasal anak.
“Sosial media ini bukan catatan kehidupan harian saya pun, jadi saya tak perlu nak muat naik semua benda,” ulasnya merujuk tanggapan segelintir pihak.
Terdahulu, Syamsul, 39, enggan menceraikan isterinya, Puteri Sarah ketika prosiding sebutan kes permohonan cerai dikemukakan aktres tersebut di Mahkamah Rendah Syariah, baru-baru ini.
Sebelum itu pada 6 Januari lalu, anak kepada Datuk Yusof Haslam itu telah mendedahkan teka-teki hubungannya dengan Ira Kazar, apabila mengakui sudah menikahi wanita itu di Thailand. –KOSMO! ONLINE


Bagai jatuh ditimpa tangga, Shuhada disaman orang ketiga
Oleh MOHD. HAIKAL ISA

25 Mac 2023, 4:45 pm
PETALING JAYA – Ujian berat terus menimpa isteri Hafidz Roshdi iaitu Nurul Shuhada apabila bakal berdepan tuntutan saman daripada wanita yang selama ini didakwa menjadi orang ketiga, pengacau rumah tangganya.
Shuhada, 29, memaklumkan, tuntutan tersebut berkaitan perkongsian yang dimuat naik bertarikh 15 Februari 2023. Ketika itu, dia meluahkan perasaan kecurangan suaminya.
“Ramadan ketiga, saya dimaklumkan oleh peguam saya bahawa ada menerima surat tuntutan daripada pihak ketiga.
“Dia menuntut daripada tulisan saya dalam instagram pada 15 Februari 2023 berkaitan ucapan terima kasih kerana menghancurkan hati saya dan anak-anak.
“Seharian semalam, susah hati jugalah untuk saya yang belum pernah ada pengalaman ke mahkamah. Gementar juga memikirkan jumlah tuntutan ganti rugi yang bakal dia tuntut,” tulis Syuhada menerusi satu entri Instagram.
Menyifatkan situasi yang didepani seperti sudah jatuh ditimpa tangga, Shuhada bagaimanapun berkata, dia akan cekal dan bangkit demi anak-anak berdepan ujian mendatang.
“Walaupun rasa seperti jatuh ditimpa tangga selepas proses perceraian, kes mahkamah syariah, kes keganasan rumah tangga dan yang ini pula.

“Tak apa! Saya perlu bangkit. Jangan kalah. Saya kena kuat dan ini perjuangan saya. Saya hendak bagi contoh pada anak-anak saya kena kuat berjuang, jangan biar dibuli dan dipijak-pijak,” ujarnya lagi.
Terdahulu, kes perceraian antara Shuhada dan Hafidz masih berlarutan apabila dia mendakwa suaminya itu pernah melafazkan cerai sebanyak dua kali sebelum ini.
Shuhada mendakwa Hafidz pernah melafazkan talak kepadanya menerusi mesej pesanan Whatsapp selain melalui panggilan telefon masing-masing pada 22 Januari dan 22 Februari 2023.
Perbicaraan kes lafaz cerai mereka yang berlangsung pada Selasa lalu ditangguhkan ke 9 Mei depan.
Hafidz juga berdepan dengan pertuduhan menumbuk pipi kiri Shuhada sebanyak tiga kali di susur keluar Plaza Tol Sungai Buaya, Hulu Selangor pada 2 Mac lalu. – KOSMO! ONLINE


Najis tikus bersepah di dapur, premis kotor diarah tutup
Oleh KOSMO!

25 Mac 2023, 1:40 pm
PETALING JAYA – Lantai berminyak, berdaki hitam serta dipenuhi najis tikus dibahagian dapur, malah bahan mentah turut dibiarkan di lantai.
Itu antara kesalahan yang berjaya dikesan anggota penguatkuasa Dewan Bandaraya Kuala Lumpur (DBKL) ketika melakukan Operasi Sepadu Bersih (OSB) di beberapa premis sekitar ibu kota, Rabu lalu.
Dalam satu kenyataan di laman Facebook, DBKL berkata, operasi tersebut melibatkan 32 anggota kesihatan dan sebanyak 64 buah premis telah dilawati, manakala 48 premis diperiksa.
Jelas DBKL, 16 premis juga didapati tutup semasa operasi dilakukan.
“Sebuah premis ditutup semasa operasi dilakukan kerana tahap kebersihan yang tidak memuaskan. Tindakan dibuat dibawah Undang-Undang Kecil 28 (1) Pelesenan Petempatan Makanan (WPKL) 2016.
“Ini kerana premis didapati meletakkan kerusi meja di siar kaki lima premis, bahan mentah diletak di atas lantai (kurang 20cm dari paras lantai) serta lantai dinding dapur kotor berdaki hitam dan berminyak,” katanya.

Tambah DBKL, premis itu juga didapati tidak memasang perangkap minyak, terdapat urungan najis tikus/lipas di bahagian dapur, pengendali makanan tidak mendapatkan suntikan Typhoid.
Selain itu katanya, pemilik premis turut menjalankan aktiviti mencuci pinggan mangkuk di belakang premis serta tidak mempamerkan lesen perniagaan dari Datuk Bandar Kuala Lumpur.
Mengulas lanjut, DBKL berkata, sebanyak
60 kompaun melibatkan Undang-Undang Kecil Pelesenan Petempatan Makanan (WPKL) 2016 dan empat kompaun melibatkan Undang-undang Kecil Pengendali Makanan turut dikeluarkan ke atas beberap premis lain.
“Selain itu, DBKL turut mengeluarkan masing-masing satu kompaun melibatkan Akta Jalan, Parit dan Bangunan 1974 dan Akta Kerajaan Tempatan 1976,” ujarnya.-KOSMO! ONLINE


KPDN periksa bekalan berkait isu kenaikan harga ayam
Oleh HARRITH HISHAM

25 Mac 2023, 2:36 pm
SELAYANG – Kementerian Perdagangan Dalam Negeri (KPDN) akan mendapatkan data bekalan daripada Kementerian Pertanian dan Keterjaminan Makanan (MAFS) berhubung isu kenaikan harga ayam.
Menterinya, Datuk Seri Salahuddin Ayub berkata, kenaikan harga barang mentah itu ketika ini mungkin disebabkan isu bekalan yang mana di bawah tanggungjawab MAFS.
“Walaupun semalam Jabatan Perangkaan Malaysia (DOSM) telah mengeluarkan angka, namun kita akan dapatkan fakta dan maklum balas daripada Kementerian Pertanian kerana bekalan (ayam) adalah di bawah tanggungjawab mereka.
“Apabila bekalan itu kita dapat tentukan faktanya, barulah kita akan lihat dari segi harga (ayam) tersebut,” katanya pada sidang akhbar selepas melancarkan Jualan Rahmah Hari Raya Sabella, di sini hari ini.
Dalam pada itu, Salahuddin berkata, pihaknya tidak mempunyai perancangan untuk menaikkan harga kawalan bagi barang mentah itu ketika ini.
Terdahulu, Kosmo! melaporkan purata harga ayam standard pada bulan Februari 2023 meningkat kepada RM10.33 sekilogram berbanding RM9.46 pada Februari 2022 yang mana turut melepasi harga kawalan ditetapkan iaitu RM9.40.

Mengulas mengenai Payung Rahmah hanyalah sebagai pertunjukan politik, beliau berpandangan bahawa orang ramai perlu melihat inisiatif tersebut secara objektif.
“Kita harus lihat program itu secara objektif kerana inisiatif Payung Rahmah ini merupakan sesuatu pendekatan di mana satu barangan yang sangat sukar kita turunkan harganya atas faktor bekalan, cuaca dan juga isu antarabangsa, dapat kita turunkan barangan B dengan adakan Jualan Rahmah.
“Jadi, sesiapaun yang ingin memberi pandangan tentang inisiatif Payung Rahmah perlu mendapatkan fakta yang betul kerana isu kos sara hidup tidak boleh kita selesaikan dengan hanya mengharapkan harga barang turun,” uajrnya.
Tambah Salahuddin, usaha menangani isu kos sara hidup perlu mempunyai inisiatif yang melibatkan kolarasi tidak kurang daripada 11 kementerian. – KOSMO! ONLINE


Malaysia import RM267.8 juta kurma tahun lalu
Oleh MOHD. HUSNI MOHD. NOOR

25 Mac 2023, 3:26 pm
PUTRAJAYA – Malaysia telah mengimport sebanyak RM267.8 juta kurma pada tahun lalu dari beberapa negara bagi keperluan umat Islam di negara ini.
Data dikeluarkan Jabatan Perangkaan Malaysia (DOSM) berkata, tiga negara teratas bagi import kurma tahun lalu iaitu Tunisia dengan nilai import sebanyak RM80.7 juta yang mewakili 30.2 peratus.
Selain itu, katanya, negara kedua ialah Arab Saudi (RM50.6 juta) mewakili 18.9 peratus dan Iran (RM38.9 juta) yang mewakili 14.5 peratus.
Dalam pada itu, DOSM turut menyenaraikan tiga negeri tertinggi yang mengimport kurma tahun lalu iaitu beberapa bulan sebelum Ramadan.
“Daripada RM48.1 juta nilai import, Pulau Pinang paling tinggi dengan RM20.3 juta diikuti Selangor RM15 juta dan Kuala Lumpur (RM6.9 juta).
“Pulau Pinang, Kuala Lumpur dan Selangor kekal sebagai pengimport utama kurma tertinggi sejak Februari 2021,” katanya.

Sementara itu, sempena bulan Ramadan, DOSM turut berkongsi jumlah masjid mengikut negeri dengan Sabah memiliki masjid paling banyak iaitu 1,141 buah diikuti Johor (850), Perak (706), Pahang (652), Kelantan (600), Kedah (594) dan Terengganu (514).
Selain itu, Selangor dengan 442 buah masjid, Sarawak (408), Negeri Sembilan (305), Pulau Pinang (214), Melaka (201), Perlis (106), Kuala Lumpur (84), Labuan (15) dan Putrajaya (3).- KOSMO! ONLINE.


12 lorong tambahan RFID di Lebuh Raya Utara Selatan mula beroperasi
Oleh KOSMO!

25 Mac 2023, 2:11 pm
PETALING JAYA – Rungutan pengguna Lebuh Raya Utara-Selatan berkenaan kesesakan di lorong Identifikasi Frekuensi Radio (RFID) berakhir apabila 12 lagi lorong tambahan mula beroperasi pada 11 Mac lalu.
Memaklumkan perkara itu, Menteri Kerja Raya, Datuk Seri Alexander Nanta Linggi berkata, lorong tambahan itu melibatkan Plaza Tol Setia Alam, Subang, Jalan Duta, Putra Mahkota, Kajang, Kubang Semang, Sungai Besi, Shah Alam, Sungai Buloh, Rawang Selatan serta Jambatan Pulau Pinang.
Jelas beliau, berdasarkan perancangan asal, penambahan lorong RFID ini akan dilaksanakan secara berperingkat dan dijangka siap pertengahan April ini.
“Namun, berita baik untuk semua pengguna Lebuh Raya Utara Selatan, saya sebagai Menteri Kerja Raya ingin mengumumkan bahawa kerja-kerja menambah lorong RFID di Lebuh Raya Utara-Selatan kini sudah selesai.
“Saya ingin mengucapkan syabas dan tahniah kepada PLUS Malaysia Berhad (PLUS) kerana telah menambah 12 lagi lorong RFID di lebuh raya kendaliannya lebih awal dari yang dijadualkan sebelum ini,” ujarnya di laman Facebook.
Mengulas lanjut, beliau memberi jaminan bahawa sistem RFID akan sentiasa dipastikan berada di dalam keadaan yang terbaik.

“Namun saya juga mengharapkan kerjasama daripada penggguna RFID di lebuhraya PLUS untuk sentiasa menggunakan Lorong RFID atau mod pembayaran yang sama ketika masuk dan keluar dari plaza tol serta memastikan baki e-Wallet yang mencukupi sebelum memulakan perjalanan di lebuh raya bagi memastikan pengalaman perjalanan yang lebih lancar,”ujarnya.-KOSMO! ONLINE


Pukul bapa guna kerusi, marah ditegur baca doa laju
Oleh TUAN NURHIDAYAH TUAN AB.GHANI

25 Mac 2023, 1:45 pm
KAJANG -Berang ditegur membaca doa makan dengan laju, seorang anak bertindak memukul bapanya dengan kerusi meja makan di kediaman mereka di Bandar Puncak Utama, di sini, semalam.
Ketua Polis Daerah Kajang, Asisten Komisioner Mohd Zaid Hassan berkata, pihaknya menerima laporan berhubung kejadian kira-kira pukul 9.37 malam.
Katanya, bapa yang berusia 63 tahun itu cedera di dahi dan tapak tangan kanan dalam kejadian kira-kira pukul 7.45 malam semalam.
“Punca kejadian disebabkan anak lelakinya yang berusia 34 tahun membaca doa dengan laju untuk berbuka puasa sebelum ditegur oleh mangsa.
“Suspek yang tidak berpuas hati dengan teguran berkenaan bertindak menghayunkan kerusi meja makan ke kepala mangsa sehingga kaki patah.
“Seorang daripada anak mangsa kemudiannya meleraikan pergaduhan itu dan menghubungi pihak polis,” katanya dalam kenyataan hari ini.

Susulan penangkapan yang dilakukan ke atas suspek, pihak polis turut merampas barang kes iaitu kerusi meja makan yang digunakan untuk memukul mangsa.
“Kes disiasat mengikut Seksyen 323 Kanun Keseksaan /18A Akta Keganasan Rumah Tangga 2017.
“Seterusnya, suspek dihadapkan ke Mahkamah Majistret Kajang dan dibenarkan reman selama tiga hari sehingga Isnin.
“Sebarang maklumat mengenai kes ini boleh hubungi mana-mana balai polis terdekat atau Pegawai Penyiasat kes Inspektor Suresh Krishnan di talian 017-4333795 bagi membantu siasatan,” katanya. -KOSMO! ONLINE.


Andalusia tawar pakej haji berpatutan, terjamin buat jemaah
Oleh MOHD RIDZAUDDIN ROSLAN

25 Mac 2023, 3:19 pm
SEPANG-Syarikat pengendali umrah dan haji, Andalusia Travel & Tours Sdn. Bhd. (Andalusia) menawarkan pakej haji berpatutan selain terjamin kepada bakal jemaah menerusi penganjuran Karnival Pengelola Jemaah Haji di Pusat Konvensyen Hotel Movenpick di sini.
Pengarahnya, Ida Riswana Idris berkata, penganjuran karnival selama dua hari itu juga membolehkan bakal jemaah mengetahui tentang pengelola haji serta pakej ditawarkan.
“Penglibatan dalam karnival ini juga disifatkan sebagai platform terbaik untuk kembangkan jenama Andalusia sekali gus membolehkan jemaah mengetahui mengenai pengelola haji secara terperinci.
“Ia juga sebagai memberi saranan kepada bakal jemaah supaya memilih 23 pengelola yang telah dilantik Tabung Haji (TH) bagi mengelakkan perkara tidak diingini termasuk tersadai di lapangan terbang,” katanya ketika ditemui Kosmo! di sini hari ini.
Dalam pada itu, Ida berkata, pakej haji ditawarkan tahun ini juga dilihat berdepan sedikit kenaikan berbanding tahun sebelumnya ekoran peningkatan beberapa kos termasuk tiket kapal terbang.
“Tahun ini harga pakej haji meningkat berbanding sebelumnya memandangkan kos naik haji ditentukan oleh penawaran tiket kapal terbang, perumahan di Arafah serta Mina dan kos hotel.

“Bagaimanapun, kami masih menawarkan pakej berpatutan untuk bakal jemaah di mana ia bermula RM45,990 untuk bilik empat ke lima orang sehingga RM88,990 untuk bilik berdua dengan jarak 50 meter ke masjid,” jelasnya. – KOSMO! ONLINE.


Kucing dilapah, rumah penuh bangkai di kondo Bandar Permaisuri
Oleh TUAN NURHIDAYAH TUAN AB.GHANI

25 Mac 2023, 3:08 pm
KUALA LUMPUR – Polis telah membuka kertas siasatan berhubung penemuan bangkai kucing yang disimpan di sebuah kondominium di Bandar Permaisuri, Cheras, di sini, pada 11 Mac lalu.
Ketua Polis Daerah Cheras, Asisten Komisioner Zam Halim Jamaluddin berkata, pihaknya sedang mengesan individu yang terlibat dalam kes terbabit.
“Kertas siasatan telah dibuka mengikut Seksyen 428 Kanun Keseksaan dan kita sedang mengesan suspek yang terbabit,” jelasnya dalam kenyataan hari ini.
Terdahulu Persatuan Haiwan Malaysia (MAA) menerusi laman Facebooknya telah mendedahkan penemuan puluhan bangkai yang dipercayai bangkai kucing disimpan di kondominium terbabit.
Menurut MAA, kegiatan individu yang membunuh dan mengerat haiwan itu terbongkar selepas pemilik rumah membuat pemeriksaan.
“Difahamkan, pemilik rumah berkenaan yang memeriksa rumahnya terkejut apabila menemui berpuluh rangka, organ dan bangkai kucing di dalam kediamannya.

“Terdapat anggota badan haiwan yang dikerat-kerat, selain daging dikisar lumat di dalam rumah disewanya itu. Seterusnya, terdapat satu bilik di kediaman itu turut dipenuhi bangkai haiwan disyaki kucing yang telah lama reput,” ujarnya dalam kenyataan semalam.
Katanya, pemilik rumah berkenaan telah tampil membuat laporan polis pada 13 Mac lalu seterusnya dipanjangkan kepada ketua seksyen Lembaga Kebajikan Haiwan Jabatan Perkhidmatan Veterinar Putrajaya supaya siasatan dijalankan secara komprehensif, segera dan menyeluruh.
“Jika benar berlaku unsur kezaliman, MAA menuntut pelaku diheret ke mahkamah dan didakwa di bawah Akta Kebajikan Haiwan 2015,” katanya. -KOSMO! ONLINE.


Ibu benarkan Syamsul, Sarah berdamai, tapi bersyarat
Oleh KOSMO!

25 Mac 2023, 2:25 pm
PETALING JAYA- Ibu kepada pengarah sensasi, Syamsul Yusof iaitu Datin Patimah Ismail tidak berhenti memberi sokongan padu terhadap menantunya, pelakon Puteri Sarah Liyana.
Biarpun ada diminta suaminya Datuk Yusof Haslam agar berhenti mengeluarkan kenyataan tentang kemelut anak menantunya, terbaharu, Patimah menyatakan kesediaan melihat perdamaian Syamsul dan Sarah namun ada syarat yang harus dipatuhi anak lelakinya itu.
Patimah bagaimanapun tidak memperincikan syarat tersebut.
Dalam waktu sama, Patimah juga menyokong sekiranya Puteri Sarah tetap dengan keputusan ingin bercerai dan meneruskan kehidupan bersama dua cahaya mata.
Kami mohon Puteri Sarah berdamai dengan bersyarat, tetapi dia berhak membuat keputusan sendiri untuk meneruskan kehidupannya bersama anak-anak.
Sementara itu, menerusi hantaran di Instagram Stories, Patimah memahami dengan penderitaan yang ditanggung oleh pemilik nama Puteri Sarah Liyana Megat Kamaruddin selama lima tahun.

Tambah Patimah lagi, pelakon drama Andai Itu Takdirnya tetap akan menjadi menantu kesayangannya dunia akhirat.
Kemelut rumah tangga Syamsul dan Puteri Sarah terus berpanjangan apabila pengarah itu enggan melafazkan cerai pada 7 Mac lalu atas alasan yakin rumah tangga mereka boleh diselamatkan, selain masih menyimpan perasaan sayang.
Susulan itu, Mahkamah Rendah Syariah memerintahkan Syamsul dan Puteri Sarah supaya melantik wakil Jawatankuasa Pendamai (JKP) namun pasangan ini gagal menjumpai jalan penyelesaian di pejabat Agama Islam Wilayah Persekutuan Kuala Lumpur (Jawi) pada 24 Mac lalu.
Pada 21 Mac, Syamsul telah memfailkan permohonan nusyuz terhadap Puteri Sarah di Mahkamah Rendah Syariah Gombak Timur, Selangor.
Sehari kemudian, Puteri Sarah pula hadir ke Mahkamah Tinggi Syariah Kuala Lumpur bagi memfailkan permohonan hadanah pada 22 Mac.

Konflik rumah tangga pasangan itu mula diperkatakan sejak tahun 2020, tetapi Syamsul tidak pernah membuka mulut mengenainya.
Bagaimanapun pada Januari lalu, Syamsul akhirnya mengaku sudah bernikah dengan orang ketiga yang didakwa menjadi punca keretakan rumah tangganya bersama Sarah iaitu Ira Kazar.
Susulan pendedahan tersebut, topik mengenai kemelut rumah tangga Puteri Sarah dan Syamsul serta kehadiran Ira Kazar menjadi topik hangat dalam kalangan netizen.
Puteri Sarah dan Syamsul telah mendirikan rumah tangga pada 8 Mac 2014 dan mereka dikurniakan dua orang cahaya mata, Syaikul Islam dan Sumayyah. – KOSMO! ONLINE


[VIDEO] Wanita maut, tidak sempat jamah asam pedas mentua
Oleh ZAKKINA WATI AHMAD TARMIZI

25 Mac 2023, 3:04 pm
SEREMBAN – Hasrat seorang suri rumah untuk pulang berbuka puasa dan menikmati masakan asam pedas bersama keluarga mentuanya tidak kesampaian apabila meninggal dunia selepas terbabit dalam kemalangan empat kenderaan di Kilometer 15.1, Lebuhraya Kajang-Seremban (Lekas) arah Selatan dekat Nilai, di sini petang semalam.
Noor Atika Zainal, 30, maut ditempat kejadian manakala suaminya Norshiman Mahir, 31, yang memandu kereta bersama empat anaknya mengalami kecederaan.
Bapa mentuanya, Mohamad Akhir Shuib, 58, berkata, Norshiman ada menghubunginya dan memaklumkan mereka sekeluarga ingin pulang ke kampung di Felda Temangau 4, Kemayan, Pahang untuk berbuka puasa.
“Bagaimanapun, lebih kurang pukul 4.30 petang saya dihubungi anak yang memaklumkan mereka sekeluarga terbabit kemalangan dan pada ketika itu saya tidak dimaklumkan menantu meninggal dunia.
“Norshiman menghubungi saya dalam keadaan menangis dan saya datang ke Seremban malam tadi dan barulah mengetahui perkara sebenar.
“Saya dimaklumkan mereka dari Kajang, Selangor dan dalam perjalanan ke kampung pada petang semalam untuk berbuka puasa. Arwah juga ada memaklumkan ingin berbuka puasa dengan masakan asam pedas,” katanya ketika ditemui di Jabatan Forensik Hospital Tuanku Ja’afar (HTJ) di sini hari ini.

Jelas Mohamad Akhir, anaknya itu dan empat orang cucunya mengalami kecederaan ringan namun seorang daripadanya yang berusia sembilan tahun baru selesai menjalani pembedahan manakala seorang lagi yang berusia tiga tahun ditempatkan di wad kerana mengalami patah kaki.
Sementara itu, bapa Noor Atika, 53, Zainal Ahmad memberitahu reda dengan kejadian meragut nyawa anak sulungnya itu.
“Noor Atika anak sulung daripada lima beradik, dia anak yang baik dan periang. Memang sedih kehilangannya namun reda atas apa yang terjadi,” katanya yang turut berasal dari kampung yang sama.
Sementara itu, Ketua Polis Daerah Nilai, Superintenden Abdul Malik Hasim berkata, kejadian berlaku lebih kurang pukul 4 petang melibatkan empat buah kenderaan iaitu kereta Toyota Wish dinaiki mangsa, sebuah Perodua Myvi dan dua buah lori.
“Siasatan awal mendapati kemalangan berlaku ketika kereta jenis Perodua Myvi dan kereta jenis Toyota Wish yang terlibat kemalangan lebih awal dan telah berhenti di lorong kecemasan.
“Secara tiba-tiba lori jenis Hino yang diletakkan di lorong kecemasan iaitu lebih kurang jarak 100 meter di hadapan kereta Toyota Wish telah bergerak secara mengundur tanpa pemandu lalu melanggar kereta Toyota Wish sehingga menyebabkan kedua-dua kenderaan ini memasuki lorong paling kiri lebuh raya.
“Pada masa yang sama telah datang lori jenis Volvo yang dipandu seorang lelaki umur 48 tahun di lorong kiri telah gagal mengelak lalu melanggar bahagian belakang kereta Toyota Wish tersebut. Akibat kemalangan, penumpang hadapan kereta Toyota Wish telah mengalami kecederaan parah di bahagian kepala serta badan dan telah disahkan meninggal dunia di lokasi kemalangan,” katanya dalam kenyataan semalam.
Beliau berkata, kes disiasat di bawah Seksyen 41 (1) Akta Pengangkutan Jalan 1987 dan siasatan lanjut masih diteruskan. – KOSMO! ONLINE.


Isteri larang, Aaron janji tak akan jumpa Syamsul Yusof
Oleh MOHD. HAIKAL ISA

25 Mac 2023, 3:08 pm
PETALING JAYA – Pelakon Aaron Aziz tidak akan bersemuka dengan pengarah sensasi, Syamsul Yusof selepas dilarang isterinya, Diyana Halik daripada berbuat demikian.
Aaron atau nama sebenarnya, Aaron Mustapha Aziz berkongsi untaian tangkap layar perbualan dengan isterinya itu dalam WhatsApp menerusi hantaran status Instagram.
“Saya tak nak awak jumpa Syamsul tak kira apa pun. Kalau ditanya, cakap sahaja saya larang.
“Saya tak nak lagi sebarang kenyataan berhubung perkara terbabit. Saya sangat-sangat risau.
“Saya nak awak janji barulah saya akan berasa okey. Untuk saya dan untuk kesihatan mental,” demikian antara pesanan isteri Aaron kepadanya.
Aaron berjanji tidak akan bertemu empat mata dengan Syamsul dan katanya, rezeki bukannya terletak di tangan manusia.

“Saya tak nak komen apa lagi. Bila anak bongsu saya naik bilik nangis dan bila isteri saya nangis, itu dah maksimum dah.
“Orang yang selalu bagi nasihat adalah isteri saya. Kalau isteri saya ‘no’, itu masih boleh bincang. Kalau isteri cakap ‘forbid’ (larang), itu dah ‘level’ lain.
“Saya kerja keras demi keluarga dan kesihatan mental mereka lebih penting. Rezeki bukan di tangan manusia. Saya tumpang rezeki anak-anak dan isteri. Jadi, mereka adalah keutamaan saya,” coretnya.
Terdahulu, selepas Aaaron, 47, mendesak untuk bertemu dengan Syamsul, pengarah itu pula mengeluarkan kenyataan bersedia bertemu dengannya pada bila-bila masa.
Aaron turut bertindak mencium al-Quran sebagai saksi kejujuran pendedahannya berhubung usaha yang dilakukan demi karakter dalam filem The Original Gangster. Dia juga sanggup menyuntik steroid bagi mendapatkan fizikal seperti yang dimahukan Syamsul menjayakan naskhah berkenaan. – KOSMO! ONLINE